title: Sekasin

text: Sekasin on suomalainen nuorten draamasarja. Sarjan ensimmäisen kauden tapahtumat sijoittuvat psykiatrisen sairaalan suljetulle osastolle, jossa päähenkilöt – Papillon, Hyde, Satakieli ja Lumikki – ovat hoidettavana. Sarjan pääosia näyttelevät Elias Westerberg, Eve Hotti, Anssi Niemi ja Anna Böhm. "Sekasin" perustuu mielenterveyspotilaiden tositarinoihin.


title: Sekasin

text: Sarjan ensimmäinen kausi julkaistiin Yle Areenassa 14. toukokuuta 2016. Ensimmäinen jakso julkaistiin myös YouTubessa, jossa sitä on katsottu yli 900 000 kertaa. Ensimmäinen kausi kuvattiin pääosin Kellokosken sairaalassa tammikuussa 2016, ja sen käsikirjoitus ideoitiin yhteistyössä mielenterveyskuntoutujien kanssa. Toinen tuotantokausi julkaistiin Yle Areenassa 8. marraskuuta 2018.


title: Sekasin

text: Sarjan suomalainen versio on esitetty ainakin Ruotsissa ja Hollannissa. Saksassa siitä on tehty oma paikallinen versio nimellä "Freaks".


title: Sekasin

text: Sarjan pohjalta julkaistaan syksyllä 2019 sarjan käsikirjoittajien Teemu Nikin ja Jani Pösön kirjoittama kirja.


title: Sekasin

text: 17-vuotiaalla Papillonilla (es. Elias Westerberg) on väkivaltainen, päihteitä väärinkäyttävä isä (es. Antti Reini), jonka vanavedessä myös Papillonin elämä on suistumassa pois raiteilta. Jos kurssi ei vaihdu, on hänen määränpäänsä nuorisovankila. Suljetulle osastolle Papillon päätyy sekakäytöstä aiheutuneen psykoosin johdosta.


title: Sekasin

text: Satakieli (es. Eve Hotti) on suomenruotsalaisessa perheessä varttunut sairaanhoitajaopiskelija. Hän on luova persoona ja joutuu silmätikuksi ja kiusatuksi – kunnes skitsofrenia puhkeaa. Hydellä (es. Anssi Niemi) on kaksisuuntainen mielialahäiriö: välillä menee kovaa, mutta vastapainona on halu kuolla. Lumikki (es. Anna Böhm) kärsii niin sanotusta kiltin tytön syndroomasta. Lopulta liika suorittaminen vie Lumikin kuilun reunalle.


title: Sekasin

text: Neljä päähenkilöä kohtaa toisensa psykiatrisen sairaalan suljetulla osastolla.


title: Sekasin

text: Toisella kaudella seurataan päähenkilöiden elämää suljetulta osastolta pääsyn jälkeen. Papillon, Hyde ja Lumikki ovat päässet suljetulta jo aiemmin ja juuri kauden alussa Satakieli kotiutetaan. Toisen kaudella yhtenä teemana on syrjäytyminen.


title: Sekasin

text: Toisella kaudella uutena hahmona esiintyy Hyden pikkuveli Sampo (es. Samuli Hokkanen), joka käy yläasteen viimeistä luokkaa.


title: Karl-Magnus Fredriksson

text: Karl-Magnus Teodor Fredriksson (s. 6. helmikuuta 1968 Tukholma) on ruotsalainen oopperalaulaja, jonka ääniala on baritoni. Hän on myös aktiivinen konserttilaulaja, laulunopettaja, valokuvaaja ja kuvataiteilija.


title: Karl-Magnus Fredriksson

text: Hän opiskeli musiikkilinjalla Södra Latins Lukiossa ja sen jälkeen Tukholman Oopperakorkeakoulussa, jossa hänellä oli opettajana Erik Saedén. Hän on ollut myös Dietrich Fischer-Dieskaun oppilaana.


title: Karl-Magnus Fredriksson

text: Hän on ollut vuodesta 1998 Kuninkaallisessa oopperassa, jossa hän on tehnyt lukuisia päärooleja, mutta on esiintynyt myös useissa muissa näytelmissä ympäri maailmaa. Hän on tehnyt suunnilleen 30 tallennetta sooloartistina. Keväällä 2015 hän teki uuden romanttisen levyn. Hän lauloi pääroolin Daniel Bortizian uudelleen kirjoitetussa oopperassa Medea, joka sai ensi-iltansa Kuninkaallisessa oopperassa 23. tammikuuta 2016.


title: André Cardinal Destouches

text: André Cardinal Destouches (joskus des Touches, 6. huhtikuuta 1672 Pariisi – 7. helmikuuta 1749 Pariisi) oli ranskalainen barokkisäveltäjä, joka tunnetaan parhaiten balettioopperasta "Les élémens".


title: André Cardinal Destouches

text: Nuori Destouches kävi Pariisissa jesuiittakoulua ja lähti opettajansa Gui Tachardin kanssa pariksi vuodeksi lähetystyöhön Siamiin. Palattuaan Ranskaan 1688 hän suoritti asepalveluksen ja opiskeli musiikkia Andre Campran johdolla. Hän sävelsi aluksi yhdessä Campran kanssa. Ensimmäinen itsenäinen sävellys oli ”sankarillinen pastoraali” "Issé", joka kantaesitettiin Fontainebleaussa lokakuussa 1697.


title: André Cardinal Destouches

text: Vuonna 1713 Ludvig XIV nimitti Destouchesin Academic Royale de Musiquen korkeaan virkaan, ja Destouches toimi sen ylimpänä johtajana 1728–1730.


title: André Cardinal Destouches

text: Destouches oli 1700-luvun alkupuolen johtavia ranskalaissäveltäjiä vähän ennen Jean-Philippe Rameauta. Hänen esikoisoopperansa "Issé" (A. H. de Lamotten librettoon 1697/1708) oli myös hänen eniten esitetty. Päähahmon, Issé-nimisen nymfin, mielenliikkeitä kuvataan siinä huilujen avulla. Ooppera "Amadis de Crèce" (libretto Lamotte, 1699) on lyyrinen tragedia kuninkaasta. "Omphale" (Lamotte, 1701), tarina lyydialaisesta kuningattaresta, oli menestysteos 50 vuoden ajan. "Callirhoé" (“Kallirhoe”, libretto P. C. Roy; 1712/43), perustuu kreikkalaisen romaanikirjailija Kharitonin rakkausromaaniin, joka kertoo Kalydonin prinsessan ja Bacchuksen ylipappi Coresuksen rakkaudesta.


title: Irja Tähismaa

text: Irja Tähismaa (s. 11. maaliskuuta 1977 Rakvere) on virolainen asianajaja ja runoilija. Tähismaa on kritisoinut Viron ihmisoikeustilannetta. Hän on toiminut myös Johan Bäckmanin puolustusasianajajana Virossa. Tähismaa puhuu suomea. Hän on vieraillut Helsingissä ja pitänyt tiedotustilaisuuksia yhdessä Leena Hietasen kanssa.


title: ESL Shipping

text: ESL Shipping, vuoteen 1995 saakka Etelä-Suomen Laiva Osakeyhtiö, on suomalainen vuonna 1950 perustettu varustamo jonka pääomistaja on Aspo (vuoteen 1971 "Polttoaine Osuuskunta").


title: ESL Shipping

text: Varustamo on erikoistunut kuivien irtolastien kuljetukseen Itämeren alueella. Aluksilla on kuljettu varsinkin hiiltä terästeollisuudelle sekä voimalaitosten polttoaineeksi. Nykyisin varustamo on alkanut kuljettaa myös biopolttoaineita kuten haketta. Varustamon alukset on nimetty Helsingin kaupunginosien mukaan.


Qiannanin buyien ja miaojen autonominen prefektuuri (, pinyin: Qiánnán Bùyīzú Miáozú Zìzhìzhōu) on buyeille ja miaoille varattu autonominen prefektuuri Kiinan Guizhoun maakunnan eteläosassa. Prefektuurin pinta-ala on 26 192 neliökilometriä ja väkiluku 3,23 miljoonaa (vuonna 2010). Prefektuurin päähallintopaikka on piirikuntatason kaupunki Duyun, jonka keskusta sijaitsee linnuntietä noin 100 kilometriä maakunnan pääkaupunki Guiyangista kaakkoon.


title: Qiannanin buyien ja miaojen autonominen prefektuuri

text: Prefektuurin nimessä "Qian" on Guizhoun maakunnan lyhennenimi, ja "nan" merkitsee "etelää", eli nimi viittaa prefektuurin sijaintiin Guizhoun maakunnassa.


text: Piirikuntatasolla autonominen prefektuuri jakautuu kahteen piirikuntatason kaupunkiin, yhdeksään piirikuntaan ja yhteen autonomiseen piirikuntaan.


title: Blue and Red

text: Blue and Red () on slovenialaislaulaja ManuEllan kappale, jolla hän edusti Sloveniaa vuoden 2016 Eurovision laulukilpailuissa. Kappaleen on säveltänyt Manuella Brečko ja sanoittanut Leon Oblak.


title: Blue and Red

text: Kappale esiintyi kilpailun toisessa semifinaalissa, mutta jäi 57 pisteellä sijalle 14 ja karsiutui jatkosta.


title: Filippiinienpitta

text: Filippiinienpitta ("Pitta steerii") on Filippiineillä elävä varpuslintulaji. Sitä on tavattu neljällä saarella, mutta viime vuosikymmeninä sitä on löydetty vain Boholin ja Mindanaon metsissä. Filippiinienpitan elintapoja on tutkittu vähän. Laji on nimetty amerikkalaisen ornitologin Joseph Beal Steereen mukaan.


title: Filippiinienpitta

text: Filippiinienpitan pituus on 18-19,5 senttiä. Naaraan paino on 69–113 grammaa, koiraan 86–100 grammaa. Filippiinienpitta on kirkasvärinen. Sen rinta, kyljet ja siipien läikät ovat kirkkaansiniset. Selkäpuoli on muutoin pääosin vihertävänsininen ja metallinkiiltoinen. Vatsan keskiosassa on musta läiskä, joka yhdistyy alavatsassa helakanpunaiseen läiskään. Pää ja tanakka pyrstö ovat mustat, kurkku valkoinen. Jalkojen väri laihtelee vaaleanruskeasta lihanväriseen. Nuoret linnut ovat laimeavärisempiä, etenkin harmaamman vatsan kohdalta.


title: Filippiinienpitta

text: Filippiinienpitta muistuttaa huppupittaa, joka on kuitenkin pienempi, haaleavärisempi, mustakurkkuinen ja vatsapuolelta vihreä. Filippiinienpitasta tunnistetaan kaksi alalajia. "P. s. coelestis" eroaa nimialalajista vain siinä, että sen höyhenpuku on hieman haaleampi, vähemmän vihreä. Niukkojen erojen takia sen asema itsenäisenä alalajina on ehkä kyseenalainen.


title: Filippiinienpitta

text: Filippiinienpitta on endeeminen Filippiineillä. "P. s. coelestis"-alalajia on tavattu Keski-Filippiineillä sijaitsevilla Samarin, Leyten, Boholin saarilla, nimialajia Mindanaolla. Samarilla laji on nähty viimeksi vuonna 1969, Leytellä vuonna 1964. Se näyttää olleen aina harvinainen ja paikoittaisesti esiintyvä. Vuodesta 1980 lähtien sitä on löydetty vain kolmesta paikasta, Rajah Sikatuna suojelualueelta Boholilta, sekä Bisligistä ja eräältä aleelta Zamboangan niemimaalta Mindanaolla. Kannan kokonaismääräksi arvioidaan 2500-10 000 aikuista lintua.


title: Filippiinienpitta

text: Filippiinienpitan elinympäristöä ovat tiheää aluskasvillisuutta kasvavat alankometsät, joissa on kalkkikivikarstimaata, sekä kalkkikivilohkareiden täplittämät metsät aina 750 korkeuteen asti. Sitä on löydetty myös kitukasvuisilla kalkkikivimailta ja Mindanaolla myös muokatuista metsistä. Hilong Hilong-vuoren itärinteillä Mindanaolla filippiinienpitan esiintyminen on keskittyy pienikasvuista "Xanthostemon verdugonianus"-myrttikasvipuuta kasvaviin metsiin, ja Mount Hamiguitanin alavilla alueilla se elää bonsaimaisissa kääpiömetsissä.


title: Filippiinienpitta

text: Filippiinienpitta on vähän tutkittu laji. Sen näkee yleensä maassa tai sen läheisyydessä. Se hyppelee maassa, mutta voi lentää usean metrin korkeuteen istumaan puun oksalle. Filippiinienpitan ravintoa ovat hyönteiset ja madot, joita se etsii maasta puunrunkojen ja kivien alta, sekä kuolleiden lehtien seasta. Filippiinienpitan laulu koostuu lyhyistä, koväänisistä, 4-6 kertaa perkkäin toistettavista "whep-whep-whep-whep"-haukahduksista, joika se toistaa muutaman sekunnin välein. Tätä ääntä äntä kuulee usein sateiden jälkeen korkeilta oksilta.


title: Filippiinienpitta

text: Filippiinienpitan lisääntymisestä tiedetään vain vähän. Sen on kuultu laulavan huhti-kesäkuussa, jolloin on sadekausi ja useinpien muiden Filippiinien varpuslintujen pesintäkausi. Poikasia on löydetty kesäkuussa ja heinäkuussa.


title: Filippiinienpitta

text: Filippiinienpitta luokitellaan vaarantuneeksi lajiksi. Sen kokonnaiskanta on pieni, pahoin sirpaloitunut ja todennäköisesti nopeasti taantuva. Suurin uhka lajille on metsien väheneminen. Filippiinienpitan asuinsaaret olivat aikoinaan kokonaan metsien peitossa, mutta nyt niistä on jäljellä vain vähän. Mindanaon metsäalasta oli vuonna 1988 jäljellä vain 29 prosenttia, josta valtaosa yli 1000 metrin korkeudessa. Metsäala on siitäkin vähentynyt. Boholin metsistä uskotaan olevan jäljellä vain 4 prosenttia. Samarilla ja Leytellä oli vuonna 1989 jäljellä vain 433 neliökilometriä vanhaa dipterokarpusmetsää. Jäljellä olevia metsiä uhkaavat rottingin ja polttopuun keruu, kaskiviljely, metsästys, kaivostoiminta ja metsätalous. Lajia tavataan Rajah Sikatunan suojelualueella, jossa ympäristön painetta on pyritty minimoimaan ja puiston rajoilla on tehty metsänistutuksia.


title: Venezuelan protestit 2014–2019

text: Venezuelan protestit 2014−2019 ovat sarja Venezuelan presidentti Nicolás Maduron sosialistihallitusta vastustavia mielenosoituksia ja mellakoita. Mielenosoittajat syyttävät hallitusta väkivaltarikollisuuden noususta, rahan arvon jyrkästä laskusta ja perustarvikkeiden, kuten ruoan ja lääkkeiden puutteesta. Maduron hallituksen politiikan vastustajat ovat pääosin rikkaita, mutta myös osa köyhistä tukee mielenosoituksia. Köyhät vastustavat mielenilmauksia monesti siksi, että pelkäävät valtaan nousevan oikeistohallituksen vievän heiltä muun muassa terveydenhuollon pois.


title: Venezuelan protestit 2014–2019

text: Oppositiossa olevien oikeistolaisten ja opiskelijoiden aloittamat mielenilmaukset ovat Venezuelan laajimmat vuosikymmeniin.


title: Venezuelan protestit 2014–2019

text: Vuonna 2014 järjestettiin lähes 9300 eri laajuista paikallista mielenilmausta. Tuhansia pidätettiin, satoja loukkaantui, kymmeniä kuoli. Vuoden 2014 vastarinta jakautui päivisin pidettyihin marsseihin ja yöllisiin barrikaditaisteluihin. Hallitus yritti tukahduttaa mielenosoitukset muun muassa uhkauksin, pidätyksin sekä kansalliskaartin, moottoripyöräjengien ja internet-sensuurin avulla.


title: Venezuelan protestit 2014–2019

text: Hallitus on kutsunut mielenosoittajia fasisteiksi. Yleensä mielenosoittajat olivat rauhallisia, mutta väkivaltaa esiintyi. Molempien osapuolten kannattajat syyllistyivät joskus laittomuuksiin. Hallituksen joukot ampuivat kumiluoteja liian läheltä, jolloin ne olivat tappavia. Mielenosoittajat turmelivat rakennuksia ja busseja. Osa ilkivallasta oli vakavaa.


title: Venezuelan protestit 2014–2019

text: Vuoden 2015 lopulla ja vuonna 2016 vastarinnan määrä hiljeni jonkin verran, mutta kasvoi jälleen vuonna 2016 opposition vaalivoiton ja maan talouskriisin vuoksi. Uuteen mielenosoitusaaltoon liittyi kymmeniä kauppojen ryöstelyjä.


title: Venezuelan protestit 2014–2019

text: Vuonna 2017 Maduro yritti julkisesti kaapata vallan parlamentilta. Se ja surkea taloustilanne laukaisivat suurimmat protestit kolmeen vuoteen.


title: Venezuelan protestit 2014–2019

text:
Vuoden 2019 alussa parlamentti ja katuprotestit pyrkivät kaatamaan Maduron pois maan presidentin virasta.
Aluksi opiskelijat osoittivat mieltään rikollisuutta vastaan. Vuonna 2014 mieltään osoittivat pääasiassa opiskelijat, ylempi keskiluokka ja rikkaat.


title: Venezuelan protestit 2014–2019

text: Alempi keskiluokka ja köyhät eivät yleensä hallituksen vastaisia mielenosoituksia tukeneet, koska he pelkäsivät hallitusta tukevia colectivos-joukkioita, eli puolisotilaallisia kansalaisjärjestöjä, eivätkä luottaneet oppositioonkaan. Toisaalta he pelkäsivät, että jos oikeistolaiset poliitikot nousisivat valtaan, nämä veisivät heiltä muun muassa eläkkeet, terveydenhuollon ja koulutuksen. Monikaan tavallinen ihminen ei luottanut hallitukseen, eikä oppositioon, koska ajatteli niiden ajavan vain omia etujaan. Ajattelu näkyi erityisen hyvin pääkaupunki Caracasissa, jossa mellakat häiritsivät pahoin jokapäiväistä elämää rikkaampien asuinalueella, mutteivät juuri lainkaan köyhien kortteleissa. Myöskään Kolumbian vastaisella rajalla, jonne oli syntynyt Chavezin vallan aikana tuottoisa salakuljetustalous, ei hallituksen vastustamista ymmärretty. Kuitenkin osa Venezuelan asunto-ohjelmasta hyötyneistä slummeissa asuvista köyhistä ihmisistä, esimerkiksi Peratessa, tukivat mielenosoittajia muun muassa rikollisuuden takia.


title: Venezuelan protestit 2014–2019

text: Mielenosoittajat olivat tyytymättömiä sosialistipresidenttien Hugo Chávezin ja Nicolás Maduron luomaan järjestelmään, joka aiheutti tavarapulaa, inflaatiota ja rikollisuutta. Myös virallinen oppositio alkoi tukea mielenosoittajia.


title: Venezuelan protestit 2014–2019

text: Rauhanomaisilla marsseilla oli laaja tuki. Mutta muutamaan sataa protestoijaa kohden oli kymmenisen polttopullojen heittelijää. Enimmäkseen keskiluokan asuinalueilla toimineita väkivaltaisia barrikadijoukkioita vastusti myös suuri yleisö.


title: Venezuelan protestit 2014–2019

text: 6. tammikuuta aseistautuneet ryöstäjät tappoivat Miss Venezuela Mónica Spearin ja hänen entisen aviomiehensä Valencien lähellä. Pariskunta oli yrittänyt estää ryöstön lukitsemalla autonsa ovet. Väkivaltaan kyllästyneet ihmiset alkoivat osoittaa mieltään keskiviikkona 8. tammikuuta 2014. Riippumattoman järjestön, Venezuelan Violence Observatoryn, mukaan maassa surmattiin 24 763 ihmistä vuonna 2013, mikä oli enemmän kuin edeltävänä vuonna. Hallituksen mukaan rikollisuus oli laskussa. Venezuelan henkirikosluvut ovat maailman korkeimpia ja turvallisuuteen liittyvät asiat ovat olennainen kiistakysymys.


title: Venezuelan protestit 2014–2019

text: 23. tammikuuta oppositiossa olevat poliitikot Leopoldo López ja María Corina Machado aloittivat la Salida (Lähtö) kampanjan, jonka tarkoitus oli ajaa presidentti Nicolas Maduro pois virastaan protestien avulla. Lopez kutsui opiskelijoita mielenosoituksiin 1. helmikuuta 2014.


title: Venezuelan protestit 2014–2019

text: San Cristóbalin yliopiston kampuksella yritettiin raiskata opiskelijatyttö. Sen seurauksena 4. helmikuuta opiskelijat ja siviiliyhteisöjen jäsenet osoittivat mieltään Chavezin kaudella yleistynyttä rikollisuutta vastaan. Poliisin kovaotteinen vastaus, kuten viiden opiskelijan pidätys, suututti opiskelijat. Myötätuntoa ilmaisseet opiskelijamielenosoitukset jatkuivat seuraavana päivänä.


title: Venezuelan protestit 2014–2019

text: Yksi protestien syy oli maassa olevat kuubalaiset, jotka olivat siellä usein auttamassa hallitusta muun muassa terveydenhoidon kehittämisessä. Hallitus myi Kuuballe öljyä alennushintaan, mitä oppositio vastusti. Kuuban miesten baseball-maajoukkue palasi Karibian liigaan. Helmikuun alussa joukko opiskelijoita yritti hyökätä Kuuban maajoukkueen majoituspaikkaan. Kun tunkeutujat pidätettiin, opiskelijat vaativat heidän vapauttamistaan.


title: Venezuelan protestit 2014–2019

text: 12. helmikuuta oppositio aloitti 38 kaupungissa järjestetyt laajat mielenosoitukset. Päivä oli La Victorian taistelun 200-vuotispäivä ja nuorten päivä. Protestien jälkeen pienempiä ryhmiä jäi heittelemään poliiseja kivillä.


title: Venezuelan protestit 2014–2019

text: Venezuelan poliisi oli huonosti johdettu ja osa siitä tuki protestoijia. Niinpä hallitus vastasi protesteihin puolisotilaallisin joukoin ja kansalliskaartin voimalla. Samana päivänä tuntemattomat asemiehet ampuivat aseettomia mielenosoittajia. Kaksi kuoli Caracasissa. Asemiehet lienevät olleet hallitusta tukeneita colectivos-ryhmiä. Tämä johti siihen, että protestoijien nuori, kova ydin otti käyttöön muun muassa polttopullot. Eri paikkakunnilla mellakoivat protestoijat hyökkäsivät julkisin rakennuksiin. Maduro syytti väkivallasta ja kuolemista oppositiota.


title: Venezuelan protestit 2014–2019

text: Eräs colectivon jäsen, Juan Montoya, kuoli. Sen perusteella hallitus käski 13. helmikuuta pidättää oppositiojohtaja Lopezin ja kielsi opposition mielenosoitukset, mutta järjesti itseään tukevia mielenosoituksia. Yksi niistä kokoontui julkisen ministeriön eteen päivä sen jälkeen, kun siihen oli hyökätty.


title: Venezuelan protestit 2014–2019

text: Oppositiojohtaja Leopoldo Lopez antautui helmikuussa ja vetosi mielenosoittajiin ja viranomaisiin, että he välttäisivät väkivaltaa.


title: Venezuelan protestit 2014–2019

text: Vuonna 2014 protesteja oli eniten helmi-maaliskuussa, Protestit huipentuivat helmikuun puolivälissä, kun opiskelija- ja oppositiojohtajat kutsuivat ihmisiä osoittamaan mieltään. Tämän jälkeen protesteja oli yhä paljon, mutta määrä aleni kuukausi kuukaudelta. Vuoden 2015 tammikuussa oli melko paljon protestointia pääosin pulaa vastaan.


title: Venezuelan protestit 2014–2019

text: Vuonna 2016 Venezuelan talousahdinko paheni. Oikeisto-oppositio oli parlamentissa. Oppositio keräsi ääniä uusiakseen vaalit, jotta kampeaisi Maduron pois virasta.


title: Venezuelan protestit 2014–2019

text: Niinpä vuoden 2016 alkupuolella protestoinnin määrä oli taas kasvussa, ja niihin sisältyi kymmeniä ryöstelyjä. Esimerkiksi 11. maaliskuuta 5000 ihmisen joukko ryösti Maracayssa olevan supermarketin, koska ihmisillä oli puutetta päivittäistavaroista. Kaupunkiin tuli ihmisiä muualta Venezuelasta, koska tavaratalossa huhuttiin olevan enemmän tavaroita kuin muualla. Kansalliskaartilla oli vain noin 20 upseerin osasto, joka ei kyennyt pysäyttämään ryöstelyä. Väkijoukko pahoinpiteli ainakin yhden upseerin. Välikohtauksessa loukkaantui monia.


title: Venezuelan protestit 2014–2019

text: Vuoden 2017 protestit alkoivat 23. tammikuuta, koska oppositiossa olevia poliitikkoja pidätettiin, eikä hallitus mielenosoittajien mukaan kuunnellut oppositiota. Muutama tuhat uskalsi mennä kaduille osoittamaan mieltään. Mielenilmaukset pysyivät melko vaisuina maaliskuun loppuun asti.


title: Venezuelan protestit 2014–2019

text: Talouslama jatkui. Oikeistopuolueet ja vasemmistolainen presidentti kamppailivat vallasta. Presidentti Maduro siirsi päätäntävallan parlamentilta korkeimmalle oikeudelle. Tämä herätti paheksuntaa kotimaassa ja ulkomailla. Maduro perui pian päätöksensä. Mutta parlamentti sanoi yhä Maduron kaapanneen vallan. Hallitus sivuuttikin yleensä parlamentin päätökset.


title: Venezuelan protestit 2014–2019

text: Kolmeen vuoteen laajimmat protestit äityivät väkivaltaisiksi.


title: Venezuelan protestit 2014–2019

text: Hallitus vastasi rauhallisiin mielenosoituksiin, sekä mellakoihin ja ryöstelyihin ampumalla kyynelkaasua ja aseilla. Poliiseja ja protestoijia loukkaantui. Colectivos-joukkiot tukivat hallitusta väkivaltaa käyttäen. 6. huhtikuuta kuoli 19-vuotias opiskelija Carrizalissa, Mirandassa.


title: Venezuelan protestit 2014–2019

text: Myös Maduroa kannattavia mielenosoituksia järjestettiin. Poliisi ei puuttunut rikollisuuteen, vaan kuritti protestoijia. Hallinto kovensi otteitaan. Maduro pyrki perustamaan kansalliskokouksen korvaavan elimen. Maduro myös erosi Amerikan valtioiden järjestö OAS:sta, koska se puuttui Maduron mielestä liikaa Venezuelan asioihin. Rikollisjoukkiot hyökkäsivät mielenosoittajien kimppuun. Armeija tuki Maduroa. Oppositio yritti saada sen vaihtamaan puolta.


title: Venezuelan protestit 2014–2019

text: 2. toukokuuta Maduro vaati kansanäänestystä uudesta perustuslaista. Sen tarkoitus oli Maduron mielestä palauttaa rauha ja pysäyttää opposition vallankaappaus. Opposition mielestä tulevan perustuslain tarkoitus oli riisua Maduroa vastustava parlamentti vallasta.


title: Venezuelan protestit 2014–2019

text: Toukokuun lopussa tulliviranomaiset kielsivät ensiaputarvikkeiden, kuten palovammavoiteiden ja sideharson, tuonnin maahan, koska niitä on käytetty vammoja saaneiden mielenosoittajien hoitamiseen. Lisäksi kiellettiin kaasunaamareiden, luotiliivien ja ritsojen maahantuonti. Perustarvikepulan takia varakkaat ihmiset käyttävät yksityisiä lähettipalveluja tuotteiden hankkimiseen ulkomailta. Hallitus on syyttänyt lähettiyrityksiä mielenosoittajien varustamisesta ulkomailta tuoduilla tarvikkeilla.


title: Venezuelan protestit 2014–2019

text: Armeijasta, joka yleensä tukee Maduroa alkoi kuulua protestiääniä. 8. kesäkuuta kenraali Vladimir Lopez sanoi, ettei armeija käytä väkivaltaa protestoijiin.


title: Venezuelan protestit 2014–2019

text: 26. ja 27. kesäkuuta protestoijat ryöstivät 100 km päässä Caracasista sijaitsevassa Maracayssa lähes 70 yritystä: ruoka- ja alkoholikauppoja, sekä leipomoita.


title: Venezuelan protestit 2014–2019

text: 27. kesäkuuta Maduro uhkasi, että hänen kannattajansa kukistavat protestit asein. Hänen mukaansa protestit uhkaavat tuhota vallankumouksen, syöstä Venezuelan väkivaltaiseen kaaokseen, ja että mitä ei saada aikaan äänestyksillä, se tehdään aseilla. Maduron mukaan poliisihelikopteri yritti terrori-iskua sisäministeriöön. Kopterin lentäjä pudotti kranaatteja ja ampui sisäministeriötä kohti, mutta kukaan ei loukkaantunut. Helikopteria lentänyt Oscar Pereziksi esittäytynyt poliisi julkaisi Instagramissa videon, jossa hän kehotti kapinaan Maduroa vastaan. Oppositio epäili tapausta kuitenkin Maduron juoneksi, jolla hän oikeuttaisi väkivallan käytön.


title: Venezuelan protestit 2014–2019

text: 28. kesäkuuta Maduro sanoi aktivoivansa sotilasvoimat.


title: Venezuelan protestit 2014–2019

text: 28 kesäkuuta Maduron vastaisissa mielenosoituksissa oli vuoden 2017 aikana kuollut ainakin 67 ihmistä.


title: Venezuelan protestit 2014–2019

text: 5. heinäkuuta noin 100 hallitusta tukevaa mielenosoittajaa tunkeutui parlamenttirakennukseen, pahoinpiteli opposition kansanedustajia putkilla ja kepeillä ja heitteli ilotulitteita. The Washington Postin mukaan ainakin 15 ihmistä loukkaantui. Parlamentin työntekijän mukaan aluetta vartioineet turvallisuusjoukot eivät yrittäneet estää mielenosoittajien pääsyä rakennukseen. New York Timesin mukaan hallitus kouluttaa ja aseistaa Maduroa tukevia ryhmiä epävirallisesti puolisotilaalliseksi turvallisuusjoukokseen ja käyttää niitä muun muassa opposition mielenosoitusten hajottamiseen. Maduro tuomitsi teot ja sanoi aikovansa määrätä ne tutkittaviksi. Maduron mukaan hän ei hyväksy väkivaltaa keneltäkään, ei aio koskaan osallistua väkivaltaisiin tekoihin ja haluaa Venezuelaan rauhaa.


title: Venezuelan protestit 2014–2019

text: 6. heinäkuuta mielenilmauksissa oli kuollut ainakin 90 ihmistä.


title: Venezuelan protestit 2014–2019

text: Oppositio järjesti epäviralliset vaalit, joissa 7.2 miljoonaa äänesti presidentin aikomia perustuslakimuutoksia vastaan. Tuntemattomat asemiehet ampuivat yhdessä äänestyspaikassa äänestäjiä kohti, yksi kuoli


title: Venezuelan protestit 2014–2019

text: Venezuelassa pidettiin vaalit heinäkuun lopussa. Tarkoitus oli valita parlamentin korvaava perustuslakia muuttava kokous. Vaaleissa ei pystynyt äänestämään perustuslainmuutosta vastaan, vaan ainoastaan valita ehdokkaita kokoukseen.


title: Venezuelan protestit 2014–2019

text: Hallitus kielsi mielenosoitukset vaalien alla. Ennen vaaleja oli lakkoja. Maduro tarjosi neuvotteluja, ja ehdotti opposition luopuvan kapinastaan. Mutta neuvotteluja ei käyty. Äänestyspäivän vastaisena yönä asemiehet tunkeutuivat edustajistoon ehdolla olleen Jose Pinedan kotiin surmaten tämän. Äänestyspäivänä oli kuolemiin johtaneita yhteenottoja protestoijien ja turvallisuusjoukkojen välillä. Tässä väkivallassa kuoli noin 10 ihmistä.


title: Venezuelan protestit 2014–2019

text: Vaaleihin osallistui opposition mukaan vain noin 15% kansasta, mutta hallituksen mukaan 42%. Siinä valittiin perustuslakia muuttava edustusto. Monet maat tuomitsivat vaalit, koska katsoivat niiden vievän Venezuelaa kohti diktatuuria. Yhdysvallat määräsi Venezuelalle lisäpakotteita. Eu-parlamentti tuomitsi yksipuoliset vaalit. Eu-parlamentin puhemiehen mukaan hallinto tarketui valtaan, kun kansa halusi vaihtaa hallintoa. Gallupien mukaan ainakin 70% venezuelalaisista vastusti uutta lainsäädäntöelintä, ja noin 80% vastusti presidentti Maduroa.


title: Venezuelan protestit 2014–2019

text: Äänestyksen jälkeen turvallisuuspalvelu pidätti kaksi oppositiojohtajaa.


title: Venezuelan protestit 2014–2019

text: Vaalit olivat peukaloidut. 2. elokuuta aloitti perustuslakia muuttava edustusto toimintansa.


title: Venezuelan protestit 2014–2019

text: Elokuun puolivälissä protestit laantuivat, kun protestoijat väsyivät ja hallituksen toimet kovenivat. Hallitus oli voittanut vaalit. Huonosti aseistautuneet protestoijat eivät mahtaneet poliisille, kansalliskaartille ja colectivos-ryhmille mitään.


title: Venezuelan protestit 2014–2019

text: Maan talous jatkoi syöksykierrettään, ja valtion kassa oli lähellä tyhjenemistään.


title: Venezuelan protestit 2014–2019

text: Vuonan 2018 Venezuela köyhtyi entisestäänkin. Maduro voitti uuden presidentinvaalit., joissa vain 46% kansasta äänesti. Oppositio ei hyväksynyt vaalitulosta. Niinpä vuoden 2018 lopussa ja vuoden 2019 lopussa opposition toiminta voimistui. Maduro astui virkaansa vuoden 2019 alussa. Useimmat Etelä- ja Väli-Amerikan maat vetivät tukensa Venezuelalta. Venäjä hyväksyi Maduron presidenttiyden, ja piti vaarallisena sitä, että ulkomaat sekaantuvat maan sisäisin asioihin. Tammikuun lopussa maassa puhkesi suurmielenoituksia. Niissä muisteltiin kymmenien vuosien takaisen sotilasdiktatuurin päättymistä, mutta myös protestoitiin hallitusta vastaan. Oppositiojohtaja julistautui väliaikaiseksi presidentiksi. Yhdysvallat tunnusti oppositiojohtaja Juan Guaidón maan presidentiksi. Armeijan johto tuki Maduroa.


title: Venezuelan protestit 2014–2019

text: Hallitusta tukevat "colectivo"-kansalaisjärjestöt uhkailivat ja käyttivät paikoin väkivaltaa mielenosoittajiin. Presidentti Maduro tuomitsi kaikkien käyttämän laittoman väkivallan, mutta hallituksen joukot eivät puuttuneet colectivosien toimintaan. Hallituksen joukot käyttivät monesti väkivaltaa mielenosoittajia vastaan, muun muassa hakkasivat heitä henkihieveriin ja pidättivät syyttömiä. Ihmisoikeusjärjestö HRW:n mukaan viranomaiset sivuuttivat kaikki hallituksen turvajoukkojen tekemät ihmisoikeuksien loukkaukset, muun muassa kidutukset.


title: Venezuelan protestit 2014–2019

text: Myös protestoijat syyllistyivät laittomuuksiin: he tekivät palavia katubarrikadeja, joita kutsuttiin nimellä "guarimbas", jotka estivät laittomasti vapaan liikenteen. Mutta Venezuelan turvallisuusjoukkojen oli ne helppo poistaa. Niinpä protestoijat alkoivat tehdä niistä tukevampia. Guarimboja vastustettiin, koska ne väärin tekivät kaikista niiden lähellä asuvista epäiltyjä ja niiden poliittinen vaikutus oli vähäinen. Protestoijat virittelivät myös hallitukselle ansalankoja, "guayas." Yksi lanka kuitenkin tappoi sivullisen moottoripyöräilijän. Protestoijat myös käyttivät moottoripyörien kumien puhkaisuun nauloista ja putkenpätkistä tehtyjä ansoja.


title: Venezuelan protestit 2014–2019

text: Protestoijat tekivät polttopulloja. He tuhosivat muun muassa ruuanjakeluyhtiöiden ajoneuvoja ja busseja. Protestoijat myös hyökkäilivät julkisiin rakennuksiin ja tuhosivat niitä joskus pahoin sytyttämällä tulipaloja ja rikkomalla ikkunoita.


title: M/T Gunny

text: M/T Gunny oli ahvenanmaalaisen Sally-varustamon omistama vuonna 1951 valmistunut tankkilaiva, jonka keulassa tapahtui räjähdys 28. kesäkuuta 1977 laivan lähdettyä tyhjänä Seten satamasta Marseillen lähellä. Räjähdyksessä kuoli laivan matruusi ja jungmanni, lisäksi toistakymmentä miehiston jäsentä loukkaantui. Räjähdys rikkoi satoja ikkunoita lähiseudulla, ja mereen valunut öljy syttyi tuleen. M/T "Gunny" vaurioitui korjauskelvottomaksi. Laivan keulaosa romutettiin Setessä ja peräosa hinattiin Marseilleen romutettavaksi.


title: M/T Gunny

text: M/T "Gunny" oli alun perin rakennettu ruotsalaiselle Rederi A/B Transoil -varustamolle, ja Sally-varustamo osti sen vuonna 1964.


title: Fikayo Tomori

text: Oluwafikayomi Oluwadamiloma ”Fikayo” Tomori (s. 19. joulukuuta 1997 Calgary) on kanadalainen jalkapalloilija, joka edustaa Englannin valioliigassa pelaavaa Chelseaa. Pelipaikaltaan oikeajalkainen Tomori on keskuspuolustaja.


title: Fikayo Tomori

text: Tomori on Chelsean kasvatti. Hän voitti seuran paidassa sekä UEFA Youth Leaguen että FA Youth Cupin kausina 2014–2015 ja 2015–2016. Debyyttinsä Chelsean edustusjoukkueen paidassa Valioliigassa Tomori teki toukokuussa 2016 kauden päätösottelussa Leicester Cityä vastaan.


title: Fikayo Tomori

text: Tomori voi edustaa aikuisten maajoukkuetasolla synnyinmaansa Kanadan sijaan myös Nigeriaa, josta hänen vanhempansa ovat kotoisin, tai Englantia, jossa Tomori on asunut lapsesta asti. Tomori on pelannut Kanadan alle 20-vuotiaiden maajoukkueessa.


title: Dallas Green

text: Dallas John Green (s. 29. syyskuuta 1980 St. Catharines, Ontario) on kanadalainen laulaja-lauluntekijä, kitaristi sekä pianisti. Hän julkaisee omaa musiikkian City and Colour -nimellä.


title: Dallas Green

text: Aiemmin Green on toiminut Alexisonfire-yhtyeen vokalistina, kitaristina sekä pianistina.


title: Pekka Salonsaari

text: Pekka Tapio Salonsaari (1. toukokuuta 1964 Oulu – 19. elokuuta 1995) oli oululainen basisti ja geologi. Hän soitti Kansanturvamusiikkikomissiossa vuosina 1983–1986 ja Generatorsissa vuosina 1988–1991. Lisäksi hän on huutanut Mieskuoro Huutajissa. Vuonna 1991 Salonsaari muutti Helsinkiin keskittyen geologian opintoihinsa, ja kirjoitti väitöskirjan. Hän kuoli elokuussa 1995 sydänkohtaukseen, neljä viikkoa ennen väitöstilaisuutta.


title: Mike Posner

text: Michael Robert Henrion ”Mike” Posner (s. 12. helmikuuta 1988 Detroit, Michigan) on yhdysvaltalainen laulaja-lauluntekijä sekä tuottaja.


title: Mike Posner

text: Posnerin debyyttialbumi "31 Minutes to Takeoff" julkaistiin vuonna 2010. Esikoisalbumilta suurimmaksi hitiksi nousi ensimmäinen single "Cooler than Me". Vuonna 2015 "I Took a Pill in Ibiza" -kappaleen norjalaisen Seeb-duon tekemä remix muodostui maailmanlaajuiseksi hitiksi. Kappale löytyi myös toukokuussa 2016 julkaistulta Posnerin "At Night, Alone" -nimiseltä kakkosalbumilta.


title: Mike Posner

text: Oman tuotannonsa lisäksi Posner on tehnyt musiikkia useille kansainvälisesti tunnetuille artisteille, kuten Justin Bieberille, Pharrell Williamsille sekä Maroon 5 -yhtyeelle.


title: Eos (1854–1866)

text: Eos oli Turussa vuosina 1854–1866 ilmestynyt ruotsinkielinen lastenlehti.


title: Eos (1854–1866)

text: Litografi Julius Schorningin julkaisema ja Titus Reuterin toimittama "Eos" oli Suomen ensimmäinen lastenlehti. Vuosina 1857–1859 sitä toimitti Johan Mauritz von Essen ja vuosina 1860–1861 Essen yhdessä Reuterin kanssa. Sen jälkeen toimituksesta vastasi Karl Robert Malmström, jota lokakuussa 1864 seurasi Axel Gabriel Ingelius.


title: Eos (1854–1866)

text: Aamunkoiton jumalattarelta nimensä saanut "Eos" oli aikanaan Pohjoismaiden huomattavin lastenlehti, joka antoi alkusysäyksen myös Carl Anton Wetterberghin toimittamalle "Linnealle". Sen tärkein avustaja oli Zachris Topelius, jonka mukaan lastenlehteä oli tehtävä lasten ehdoilla. Kristillis-siveellisistä lähtökohdistaan huolimatta "Eos" oli olemukseltaan lennokas ja uudenaikainen. Se sisälsi satuja, tarinoita luonnosta ja eläimistä, arvoituksia ja tehtäviä. Lehden tavaramerkkinä toimivat Topeliuksen Walterin tarinat.


title: Eos (1854–1866)

text: Aikansa muihin lehtiin verrattuna "Eos" oli poikkeuksellisen runsaasti ja taidokkaasti kuvitettu. Vuodesta 1857 lähtien sen litografina toimi saksalainen C. Grosskopf, joka julkaisi lehdessä Suomen ensimmäiset sarjakuvat. "Eos" käytti myös ensimmäisenä lehtenä Suomessa värilitografioita. Toisinaan sen mukana julkaistiin isokokoisia plansseja. Kotimaisista taiteilijoista "Eosta" avusti Kalevala-kuvituksestaan tunnettu R. W. Ekman. Grosskopfin jätettyä Turun lehden kuvitus väheni ja yksinkertaistui, mitä yritettiin korvata lisääntyneellä värien käytöllä.


title: Eos (1854–1866)

text: Lähinnä säätyläis- ja virkamiesperheisiin levinnyt "Eos" sai ensimmäisenä ilmestymisvuotenaan lähes 700 tilaajaa. 1860-luvun alussa sen levikki nousi yli 900 kappaleen. Sen jälkeen alkoi jyrkkä alamäki, johon vaikuttivat ruotsalaisen "Linnean" kilpailu, Topeliuksen avustusten väheneminen sekä erilaiset taloudelliset vastoinkäymiset. Kahdesti kuukaudessa ilmestyneen "Eoksen" jatkajaksi perustettiin vuonna 1867 Theodor Sederholmin julkaisema ja Topeliuksen avustama "Trollsländan".


title: The Wombats

text: The Wombats on brittiläinen indie rock -yhtye Liverpoolista, Englannista. Se on toiminut vuodesta 2003 lähtien, ja debyyttialbumi "A Guide to Love, Loss & Desperation" julkaistiin lokakuussa 2007.


title: The Wombats

text: Yhtyeeseen kuuluu kolme jäsentä:


title: Aerobinen liikunta

text: Aerobinen liikunta on fyysistä liikkumista, jossa keho tuottaa ravintoaineista lihastyön vaatimaa energiaa hapen avulla (eli aerobisesti). Aerobista liikuntaa on kestävyysliikunta, joka pitää yllä ja parantaa kestävyyskuntoa. Tällä tarkoitetaan elimistön aerobista eli sydän-, hengitys- ja verenkiertojärjestelmän toimintakykyä.


title: Aerobinen liikunta

text: Aerobista eli kestävyyskuntoa kehittäviä liikuntalajeja ovat muun muassa kävely, juoksu, erilaiset (aerobiset) jumpat, uinti, hiihto, (rulla)luistelu ja pyöräily. Kestävyyskunnon perinteinen arviointitapa on maksimaalisen hapenottokyvyn mittaus.


title: Aerobinen liikunta

text: Aerobinen liikunta kehittää myös motorisia taitoja sekä voi suojata hermojärjestelmää ja aivojen toimintakykyä mekanismein, joita ei vielä tarkkaan tutkimuksessa tunneta.


title: Ivy Lee

text: Ivy Lee (16. heinäkuuta 1877 – 9. marraskuuta 1934) oli yhdysvaltalainen tiedotus- ja suhdetoiminta-asiantuntija. Lee kehitti lehdistötiedotteet sekä yrityksen sisäiset moraalia kohottavat yrityslehdet. Lee tunnetaan Rockefeller-suvulle tekemästään PR-työstä. Viimeisinä elinvuosinaan Lee työskenteli IG Farbenille Hitlerin valtaannousun jälkeen, ja myönsi tämän. Lee kuoli aivokasvaimeen 57-vuotiaana.


title: Aron Chmielewski

text: Aron Chmielewski (s. 9. lokakuuta 1991 Gdańsk, Puola) on puolalainen jääkiekkoilija, joka pelaa Tšekin Extraligan HC Třinecissä. Hän on pelipaikaltaan oikea laitahyökkääjä ja laukoo oikealta.


title: Aron Chmielewski

text: Chmielewski on Stoczniowiec Gdańskin kasvatti. Hän siirtyi B-juniori-ikäisenä Saksaan ja Hannover Indiansin junioreihin, mutta palasi kesken kauden 2008–2009 kasvattajaseuraansa Stoczniowieciin ja siirtyi seuran kakkosjoukkueeseen Puolan toiseksi korkeimmalle sarjatasolle 1. ligaan. Kaudella 2009–2010 Chmielewski debytoi Stoczniowiecin pääsarjajoukkueessa ja hänen tulokaskautensa Polska Liga Hokejowassa toi 44 runkosarjaottelussa tehot 17+13=30. Kaudella 2010–2011 Chmielewski oli joukkueen paras pistemies ja maalintekijä tehoilla 26+19=45, joilla hän sijoittui liigan maalipörssissä viidenneksi ja jakoi pistepörssin kahdeksannen sijan KTH Krynican Karel Hornýn kanssa. Chmielewski oli Stoczniowiecin paras pistemies ja maalintekijä myös pudotuspeleissä tehoilla 9+6=15. Hän pelasi kauden aikana myös PLH:n tähdistöottelussa.


title: Aron Chmielewski

text: Kaudeksi 2011–2012 Chmielewski siirtyi Crocovia Krakówiin, jossa hän voitti Puolan-mestaruuden vuonna 2013, hopeaa vuonna 2012 sekä Puolan cupin vuonna kaudella 2013–2014, jolloin hän sijoittui koko PHL:n runkosarjan maalipörssissä toiseksi ja pistepörssissä kolmanneksi tehoilla 33+36=69.


title: Aron Chmielewski

text: Chmielewski siirtyi kaudeksi 2014–2015 kaksivuotisella sopimuksella Tšekin Extraligan HC Třineciin. Hän teki joukkueessa kauden aikana 19 runkosarja-, yhdessä playoff- ja neljässä Mestarien liigan ottelussa tehot 2+2=4. Chmielewski voitti kauden päätteeksi Extraliga-hopeaa. Hän pelasi suurimman osan kaudestaan kuitenkin lainalla 1. česká hokejová ligan AZ Havířovissa. Kaudella 2015–2016 Chmielewski pelasi Třinecissä 13 runkosarjaottelua tehopistein 2+2=4 ja neljä CHL-ottelua tehden yhden maalin. Hän pelasi suurimman osan kaudestaan lainalla kaksi sarjatasoa alempana 2. česká hokejová ligan HC Frýdek-Místekissä. Chmielewski oli joukkueen toiseksi paras maalintekijä ja kolmanneksi paras pistemies tehoilla 23+18=41. Frýdek-Mistek nousi kauden päätteeksi 1. ligaan.


title: Aron Chmielewski

text: Kaudella 2016–2017 Chmielewski pelasi Třinecissä 12 runkosarjaottelua. Hän pelasi suurimman osan kaudestaan 1. ligaa Frýdek-Mistekissä, jonka paras pistemies ja maalintekijä Chmielewski oli tehoilla 15+19=34. Pudotuspeleissä hän oli joukkueen paras pistemies tehoilla 4+7=11. Toukokuussa 2017 Chmielewski teki Třinecin kanssa vuoden mittaisen jatkosopimuksen.


title: Aron Chmielewski

text: Chmielewski edusti Puolaa IA-divisioonan MM-kilpailuissa vuosina 2015, 2016 ja 2017, joista kaksi ensimmäistä turnausta päättyi pronssiin. Hän pelasi myös IB-divisioonan MM-kilpailuissa vuonna 2014, jolloin hän voitti kultaa ja oli näin ollen nostamassa Puolaa IA-divisioonaan. Chmielewski pelasi myös Pyeonchangin olympiakisojen 2018 karsinnoissa. Hän jakoi esikarsintakierroksella joukkueensa sisäisen pistepörssin voiton Krystian Dziubińskin kanssa tehoilla 2+2=4.


title: Aron Chmielewski

text: Chmielewski pelasi myös alle 20-vuotiaiden I-divisioonan MM-kilpailuissa vuonna 2010, jolloin hän oli Puolan paras maalintekijä neljällä osumallaan. Chmielewski pelasi myös II-divisioonan MM-kilpailuissa vuonna 2011, jolloin hän toimi joukkueensa varakapteenina ja voitti B-lohkon kultaa. Chmielewski voitti koko turnauksen piste- ja maalipörssin tehoilla 13+7=20 sekä tehotilaston lukemalla +18. Hän pelasi myös alle 18-vuotiaiden I-divisioonan MM-kilpailuissa vuosina 2008 ja 2009, joista jälkimmäinen turnaus päättyi A-lohkon hopeaan.


title: Duyun

text: Duyun (, pinyin: Dūyún Shì) on piirikuntatason kaupunki Kiinan Guizhoun maakunnassa. Se on Qiannanin buyien ja miaojen autonomisen prefektuurin päähallintopaikka. Kaupungin pinta-ala on 2 275 neliökilometriä ja väkiluku 443 721 (vuonna 2010). Kaupungin keskusta sijaitsee linnuntietä noin 100 kilometriä maakunnan pääkaupunki Guiyangista kaakkoon.


title: Duyun

text: Kaupunki jakauttuu viiteen alipiiriin, neljään suurkuntaan ja yhteen shuille varattuun etniseen kuntaan.


title: Kaili

text: Kaili (, pinyin: Kǎilǐ Shì) on piirikuntatason kaupunki Kiinan Guizhoun maakunnassa. Se on Qiandongnanin miaojen ja dongien autonomisen prefektuurin päähallintopaikka. Kaupungin pinta-ala on 1 306 neliökilometriä ja väkiluku 479 011 (vuonna 2010). Kaupungin keskusta sijaitsee linnuntietä noin 135 kilometriä maakunnan pääkaupunki Guiyangista kaakkoon.


title: Kaili

text: Kaupunki jakauttuu seitsemään alipiiriin, yhdeksään suurkuntaan ja kahteen maalaiskuntaan.


title: Xingyi

text: Xingyi (, pinyin: Xīngyì Shì) on piirikuntatason kaupunki Kiinan Guizhoun maakunnassa. Se on Qianxinanin buyien ja miaojen autonomisen prefektuurin päähallintopaikka. Kaupungin pinta-ala on 2 910 neliökilometriä ja väkiluku 783 120 (vuonna 2010). Kaupungin keskusta sijaitsee linnuntietä noin 245 kilometriä maakunnan pääkaupunki Guiyangista kaakkoon.


title: Xingyi

text: Kaupunki jakauttuu kahdeksaan alipiiriin, 17 suurkuntaan ja viiteen maalaiskuntaan.


title: Bayerischer Platzin metroasema

text: Bayerischer Platzin metroasema on Berliinin metron asema, jolla risteävät linjat U4 ja U7. Asema sijaitsee Schönebergin kaupunginosassa samannimisen aukion alla.


title: Rathaus Schönebergin metroasema

text: Rathaus Schönebergin metroasema on Berliinin metron U4-linjan asema Schönebergin kaupunginosassa Schönebergin raatihuoneen lähellä.


title: Lasten Suometar

text: Lasten Suometar oli Helsingissä vuosina 1856–1857 ilmestynyt lastenlehti.


title: Lasten Suometar

text: "Suomettaren" liitteenä ilmestynyt "Lasten Suometar" oli Eero Salmelaisen "Lukemista Nuorisolle" -lehden ohella ensimmäinen suomenkielinen lastenlehti. Se sai alkunsa "Suomettaressa" vuonna 1855 ilmestyneestä lasten osastosta. Lehden toimittajana työskenteli ensimmäisen vuoden ajan "Suomettaren" päätoimittaja Rietrikki Polén. Vuoden 1857 alussa "Lukemista Nuorisolle" yhtyi "Lasten Suomettareen", joka muuttui itsenäiseksi lehdeksi. Sen toimittajana työskenteli aluksi Salmelainen ja hänen jälkeensä Polén, Julius Krohn ja C. A. Slöör-Santala.


title: Lasten Suometar

text: Aluksi kahdesti ja vuonna 1857 kolmesti kuukaudessa ilmestyneen "Lasten Suomettaren" levikki jäi ilmeisesti kovin pieneksi. Sen lakkaamiseen vaikutti myös Pietari Hannikaisen "Aamuruskon" perustaminen.


title: Lukemista Nuorisolle

text: Lukemista Nuorisolle oli Porvoossa vuonna 1856 ilmestynyt lastenlehti.


title: Lukemista Nuorisolle

text: Eero Salmelaisen eli Erik Rudbeckin toimittama "Lukemista Nuorisolle" oli "Lasten Suomettaren" ohella ensimmäinen suomenkielinen lastenlehti. Sen tarkoituksena oli julkaista uskonnollisia, historiallisia ja luonnontieteellisiä kertomuksia sekä kaikenlaisia viihdyttäviä ja opettavaisia tarinoita. Lehti ilmestyi epäsäännöllisesti ja sen viimeiset numerot tulivat ulos painosta vasta seuraavan vuoden puolella, jolloin tilaajia oli 484. Vuoden 1857 alussa "Lukemista Nuorisolle" yhdistettiin "Lasten Suomettareen", jonka toimittajaksi myös Salmelainen siirtyi.


title: Tupakan Ystävät

text: Tupakan Ystävät on suomalainen pop rock -yhtye, joka perustettiin vuonna 2007.


title: Tupakan Ystävät

text: Yhtye julkaisi ensimmäisen albuminsa The Friends of Tobago omakustanteena vuonna 2010. Vuonna 2014 yhtye solmi levytyssopimuksen Rocket Recordsin kanssa, joka julkaisi vuonna 2015 Tupakan Ystävien kakkosalbumin Elämisen riemu ja kurjuus.


title: Tupakan Ystävät

text: Vuonna 2016 kymmenhenkisessä yhtyeessä soittavat Markku Palmunen (laulu ja kitara), Markus Pulkkinen (kitara), Hannu Lampinen (kitara), Pertti Setälä (koskettimet, viulu ja huuliharppu), Paavo Hako (basso), Velkki Mykrä (lyömäsoittimet), Yves Mykrä (rummut), Pentti Lahti (altto- ja baritonisaksofoni sekä huilut), Heikki Keskinen (tenorisaksofoni) sekä Markku Renko (trumpetti ja flyygelitorvi).


title: Mielikki (lastenlehti)

text: Mielikki oli Helsingissä vuosina 1864–1865 ilmestynyt ruotsinkielinen lastenlehti.


title: Mielikki (lastenlehti)

text: Constance Lundahlin toimittama "Mielikki" ilmestyi kahdesti kuukaudessa Jakob Simeliuksen perillisten kirjapainosta. Säätyläiskodeille tarkoitettu lehti sisälsi kuvauksia luonnosta ja historiasta, elämäkertoja, kertomuksia, arvoituksia ja tehtäviä. Tehdäkseen ”maan äidinkieltä tunnetuksi ja rakastetuksi kasvavan polven keskuudessa” se julkaisi kirjoituksia myös suomen kielellä. Vuoden ajan ilmestynyt "Mielikki" lakkasi ilmeisesti kannatuksen puutteeseen.


title: Mielikki (täsmennyssivu)

text: Mielikki voi tarkoittaa seuraavia asioita:


title: Kantabrian murre

text: Kantabrian murre (omakielinen nimitys "cántabru", toisinaan myös "montañés") on iberoromaaninen kielimuoto, jota puhutaan Espanjassa Kantabrian itsehallintoalueella. Se on läheistä sukua espanjan ja asturia-leónin kielille, eikä ole täysin selvää, tulisiko sitä pitää omana kielenään vai jonkin toisen kielen murteena. Unesco määrittelee maailman uhanalaisten kielten luettelossaan sen asturia-leónin kielen murteeksi. Kielimuoto on hyvin uhanalainen, eikä sillä ole minkäänlaista virallista asemaa Kantabriassa, jossa ainoa virallinen kieli on espanja. Jotkut järjestöt ja kansalaisliikkeet ajavat kuitenkin sen aseman parantamista ja järjestävät myös kielikursseja. Kantabrialainen nettilehti EnfoCant julkaisee osan kirjoituksistaan kielimuodolla. Vuonna 2018 Kantabrian itsehallintoalueen opetussuunnitelmaan päätettiin sisällyttää Kantabrian suullisen perinnön opintoja osana aineettoman kulttuuriperinnön opetusta. Opetussuunnitelmassa mainitaan, että oppilaan on tarkoitus oppia "tunnistamaan Kantabrian perinteisen kielimuodon tärkeimmät piirteet".


title: Kisalföld

text: Kisalföld eli Pieni Unkarin tasanko on noin 8 000 neliökilometrin laajuinen tasankoalue Luoteis-Unkarissa, Lounais-Slovakiassa ja Itävallan itäosassa. Kisalföld on osa Karpaattien allasta, joka kattaa suurimman osan Unkarin pinta-alasta.


title: Hedelmällisyystietokone

text: Hedelmällisyystietokone on laite, joka näyttää milloin nainen on hedelmällinen ja milloin hedelmätön. Laitteen toiminta perustuu kehon aamulämpötilan mittaukseen. Hedelmällisyystietokonetta voidaan käyttää hormonittomana ehkäisymenetelmänä tai perhesuunnittelun tukena.


title: Hedelmällisyystietokone

text: Nainen on hedelmällinen vain muutamana päivänä kuukautiskierron aikana ja nämä päivät hedelmällisyystietokone oppii tunnistamaan. Hedelmällisten päivien aikana voi pidättäytyä yhdynnästä, käyttää kondomia tai muuta vaihtoehtoista ehkäisyä. Hedelmättömien päivien aikana ei tarvita muuta ehkäisyä, koska päivät ovat luotettavia.


title: Hedelmällisyystietokone

text: Kuukautiskierron kesto on keskimäärin 28 päivää, mutta se voi vaihdella hieman yksilöllisesti. Ovulaatio tapahtuu yleensä 12–16 päivää ennen seuraavaa kiertoa. Nainen on hedelmällinen vain ovulaation yhteydessä. Siittiöiden maksimielinikä voi olla viisi vuorokautta, mikä tarkoittaa, että nainen voi tulla raskaaksi kuutena päivänä kierrosta. Hormonitasot vaihtelevat kierron aikana, mikä vaikuttaa ruumiin lämpötilaan kehon ollessa levossa. Jokaisen naisen kiertoa seuraa omanlaisensa lämpötilakäyrä. Ennen ovulaatiota lämpötilat ovat matalammalla tasolla ja sen jälkeen ovulaation yhteydessä ne nousevat korkeammalle tasolle, jolloin lämpötila saattaa nousta jopa 0,5 astetta. Lämpötila pysyy korkealla tasolla kuukautisten alkuun saakka. Mittaustuloksen hedelmällisyystietokone esittää valoilla. Vihreä valo hedelmätön ja punainen valo hedelmällinen. Vihreät päivät ovat luonnollisesti suojattu.


title: Hedelmällisyystietokone

text: Hedelmällisyystietokoneiden ehkäisyvarmuutta tutkittiin Düsseldorfin yliopistollisessa sairaalassa kahden vuoden ajan. Tutkimuksiin osallistui 685 naista kolmesta eri maasta: Saksasta, Sveitsistä ja Meksikosta. Tutkimus valmistui vuonna 1998 ja tulokset osoittivat laitteiden Pearl-indeksiksi 0,7, mikä tarkoittaa, että niiden luotettavuus on 99,3 %.


title: Hedelmällisyystietokone

text: Hedelmällisyystietokonemerkkejä ovat esimerkiksi Pearl, LadyComp ja Daysy, joka toimii älypuhelimilla.


title: Suomi-sarjan kausi 2016–2017

text: Kausi 2016–2017 oli jääkiekon Suomi-sarjan 18. kausi. Edelliskauden mestari IPK nousi Mestikseen ja II-divisioonasta nousivat Riemu ja Titaanit, joten kaudella pelaa 16 joukkuetta.


title: Suomi-sarjan kausi 2016–2017

text: Runkosarjassa pelattiin 16 joukkueen kaksinkertainen sarja. Lisäksi pelattiin neljässä neljän joukkueen lohkossa kaksinkertaiset välisarjat.


title: Suomi-sarjan kausi 2016–2017

text: Välisarjat:


title: Suomi-sarjan kausi 2016–2017

text: Kokonaisottelumääräksi tuli 36 ottelua.


title: Suomi-sarjan kausi 2016–2017

text:
Vähintään 1/3 otteluista
Suomi-sarjan pudotuspeleihin pääsi kahdeksan joukkuetta. Puolivälierät ja välierät pelattiin paras viidestä -järjestelmällä, kotietu oli runkosarjassa paremmin sijoittuneella. Välierien voittajat etenivät Mestis-karsintaan ja loppuottelu pelattiin Mestis-karsintojen yhteydessä. Imatran Ketterä voitti siinä Kalajoen JHT:n maalein 9-1.


title: Suomi-sarjan kausi 2016–2017

text:
Vähintään 1/3 otteluista
Ensimmäisessä vaiheessa sijoille 13-16 runkosarjassa sijoittuneet pelasivat putoamiskarsintaottelut paras viidestä -järjestelmällä. Otteluparien häviäjät jatkoivat karsinnan toiseen vaiheeseen II-divisioonan joukkueita vastaan. Toinen vaihe pelataan kahdessa kolmen joukkueen lohkossa, joiden voittajat pelaavat Suomi-sarjan paikasta paras kolmesta -menetelmällä.


title: Puolustava julkaiseminen

text: Puolustava julkaiseminen tai puolustava julkaisustrategia tarkoittaa keksinnön julkaisua patentoimatta sitä. Strategian tarkoitus on estää muita patentoimasta keksintöä, kun keksintö on julkaistu. Luotettavimpia kanavia puolustavalle julkaisustrategialle ovat vertaisarvioidut tieteelliset julkaisut, sillä niissä tiedon vertaisarviointi ja siihen liittyvä kritiikki varmistavat sisällön pätevyyden. Julkaiseminen suoraan Internetissä on helppo ja siksi houkutteleva tapa, mutta joissain tapauksissa julkisuus ja julkistuksen päivämäärä saattavat jäädä kyseenalaisiksi.


title: Aviapolis Studios

text: Aviapolis Studios on Vantaalle suunnitteilla oleva viihde- ja media-alan monitoimikeskus. Keskus tulee sijoittumaan Aviapoliksen rautatieaseman eteläpuolelle. Ensimmäisen vaiheen rakennustyöt on tarkoitus aloittaa keväällä 2017 ja 20 000 m² osa valmistuisi vuonna 2018. Rakennuksen koko tulee lopulta olemaan 42 175 neliömetriä. Aviapolis Studios Oy:n hallituksen puheenjohtajana toimii Mikko Leppilampi.


title: Aviapolis Studios

text: Aviapolis Studios tulee parantamaan muun muassa suorien tv-tuotantojen, pelialan tapahtumien sekä suurten yleisötapahtumien toimitilatarpeisiin. Suomessa tv-studiot alkavat olla vanhanaikaisia ja uusia tiloja kaivataan.


title: Aviapolis Studios

text: Aviapolis Studios -keskuksen liikenneyhteydet tulevat olemaan hyvät. Rakennus tulee sijaitsemaan Helsinki-Vantaan lentoaseman välittömässä läheisyydessä. Vieressä on Aviapoliksen rautatieasema sekä Kehä III.


title: Allyyliamiini

text: Allyyliamiini (CHN) on tyydyttymättömiin amiineihin kuuluva orgaaninen yhdiste. Yhdistettä voidaan käyttää kemianteollisuudessa muiden kemikaalien valmistuksessa ja korroosionestoaineena.


title: Allyyliamiini

text: Huonelämpötilassa allyyliamiini on väritöntä tai hieman kellertävää nestettä. Yhdisteellä on voimakkaan pistävä ja ammoniakin kaltainen haju. Yhdiste liukenee erittäin hyvin veteen sekä useisiin orgaanisiin liuottimiin kuten etanoliin ja dietyylieetteriin. Sen vesiliuos on keskivahva emäs. Itsessään yhdiste on suhteellisen stabiili polymeroitumista vastaan, mutta sen suolat, esimerkiksi allyyliammoniumkloridi, polymerisoituvat helposti. Esterien, karboksyylihappojen tai happokloridien kanssa se reagoi muodostaen allyyliamideja tai -imidejä. Muuten reaktiot ovat tyypillisiä alifaattisille amiineille. Yhdiste on myrkyllistä ja ärsyttää voimakkaasti hengitysteitä, silmiä ja ihoa ja aineelle altistumisesta voi seurata syövytysvammoja.


title: Allyyliamiini

text: Allyyliamiinia voidaan valmistaa allyylikloridin tai allyylijodidin reaktiolla ammoniakin kanssa 50–100 °C:n lämpötilassa. Reaktiossa voidaan käyttää katalyyttinä kupari(I)kloridia tai kuparikloridia, jolloin tarvittava lämpötila on matalampi. Reaktiossa syntyy lisäksi diallyyliamiinia ja triallyyliamiinia, joista allyyliamiini voidaan erottaa tislaamalla. Muita tapoja valmistaa yhdistettä ovat allyylialkoholin reaktio ammoniakin kanssa palladiumasetyyliasetonaatin ja aromaattisen fosfiinin toimiessa katalyyttinä, allyyli-isotiosyanaatin hydrolyysi ja akryylinitriilin elektrolyyttinen pelkistys.


title: Allyyliamiini

text: Allyyliamiinia voidaan käyttää muiden orgaanisten yhdisteiden kuten lääkkeiden valmistuksessa. Lisäksi se voidaan polymerisioida plasman avulla polyallyyliamiiniksi, jotka voidaan käyttää muun muassa käänteisosmoosilaitteistojen kalvoissa. Allyyliamiinia voidaan käyttää myös korroosionestoaineena teräksen pintakäsittelyissä.


title: Villakärpänen

text: Villakärpänen ("Bombylius major") on kärpäslaji kimalaiskärpästen ("Bombyliidae") heimossa.


title: Villakärpänen

text: Villakärpänen voi karvaisella ruumiillaan ja erikoisella lentotavallaan muistuttaa kaukaa katsottuna kimalaista. Lähempää sen kuitenkin tunnistaa kaksisiipiseksi. Villakärpäsellä on pitkä imukärsä, suuret silmät sekä pitkät jalat. Pituus on 7 - 12 millimetriä.


title: Villakärpänen

text: Villakärpänen elää lauhkeilla alueilla Euroopassa, Pohjois-Amerikassa ja osissa Aasiaa. Se on yleinen Etelä- ja Keski-Suomessa.


title: Villakärpänen

text: Villakärpänen voi pörrättä paikallaan ilmassa kukkien äärellä, joista se imee mettä. Sitä tavataan keväällä huhtikuusta toukokuuhun. Villakärpänen munii lähelle erakkomehiläisen pesää. Kun toukka kuoriutuu, se menee isäntänsä pesään. Ensin se syö mehiläisten toukille tarkoitettua mettä ja hunajaa, mutta lopulta myös itse toukat ja koteloituu pesään.


Jääkiekon maailmanmestaruuskilpailut 2022 järjestetään Suomessa, kilpailupaikkakuntina toimivat Tampere ja Helsinki.


title: Jääkiekon maailmanmestaruuskilpailut 2022

text: Mahdollisina hakijoina pidettiin Valko-Venäjää ja Latviaa. Koska ne saivat järjestettäväkseen vuoden 2021 turnauksen, myönnettiin vuoden 2022 turnauksen järjestämisvastuu yksimielisesti Suomelle, joka myös haki vuoden 2021 turnauksen isännäksi.


Suomalais-amerikkalainen kauppakamari FACC on vuonna 1948 perustettu itsenäinen, poliittisesti riippumaton ja voittoa tavoittelematon yhdistys, joka edistää Suomen ja Yhdysvaltain välisiä kauppasuhteita. FACC auttaa suomalaisia yrityksiä verkostoitumaan Yhdysvalloissa paikallisten toimijoiden kanssa ja konsultoi yrityksiä erilaisissa ulkomaankauppaan liittyvissä kysymyksissä.


title: Suomalais-amerikkalainen kauppakamari FACC

text: FACC USA -verkostoon kuuluu 11 kauppakamaria: New York, Florida, Washington DC, Upper Michigan, Minnesota, Houston, San Diego, Southeast, Pacific Coast, Midwest ja Northwest. Kauppakamarien jäsenistö koostuu joukosta yrityksiä ja yksityishenkilöitä yhteiskunnan eri sektoreilta. Jäseninä on kaiken kokoisia monikansallisia yrityksiä sekä Suomesta että Yhdysvalloista.


text: Suurin ja vanhin verkoston kauppakamari on FACC NY New Yorkissa. FACC NY tekee yhteistyötä muun muassa startup-konferenssi Slushin sekä yhteisöllisiä työtiloja tarjoavan WeWork-kasvuyrityksen kanssa.


text: FACC:tä johtaa hallitus, joka koostuu noin 15 yritysmaailman vaikuttajasta. Kauppakamarin toiminnasta vastaa yhdistyksen toiminnanjohtaja.


title: Brooks Macek

text: Brooks Macek (s. 15. toukokuuta 1992 Winnipeg, Manitoba, Kanada) on saksalais-kanadalainen jääkiekkoilija, joka edustaa NHL-seura Vegas Golden Knightsin organisaatiota. Pelipaikaltaan 180-senttinen ja 82-kiloinen oikealta laukova Macek on keskushyökkääjä.


title: Brooks Macek

text: Macek aloitti uransa Kanadan juniorisarjoissa. Vuonna 2010 Detroit Red Wings varasi hänet NHL:ään kuudennella kierroksella numerolla 171, mutta Macek ei tehnyt sopimusta seuran kanssa. Kaudeksi 2013–2014 hän siirtyi Saksan DEL-liigan Iserlohn Roostersiin, jota hän edusti kolmen kauden ajan. Hän teki kahdella kaudella 39 tehopistettä. Kaudeksi 2016–2017 Macek siirtyy saman sarjan EHC Müncheniin.


title: Brooks Macek

text: Kanadalaissyntyisen Macekin isä on kotoisin Saksasta, ja Macek debytoikin Saksan jääkiekkomaajoukkueessa marraskuussa 2015. Macek voitti olympiahopeaa 2018.


title: 4 am Illusion

text: 4 am Illusion on punkyhtye Anal Thunderin toinen studioalbumi. Se julkaistiin 2. elokuuta 2008 levymerkillä Fullhouse Records. Albumi debytoi Suomen virallisen listan sijalle 33.


title: 4 am Illusion

text: Rumban arvio suitsuttaa albumin pitävän kuuntelijan mielenkiinnon yllä etenkin nokkelien sanoitustensa ansiosta, vaikka musiikki onkin ”kohkaamista”. Desibelin Ilkka Valpasvuo antoi albumille neljä ja puoli tähteä viidestä, kehuen musiikin toimivan monimuotoisuudessaan mollissa ja duurissa. Hän nosti albumin yhdeksi parhaaksi punklevytykseksi vuosiin.


title: Diamante

text: Diamante on kunta Cosenzan maakunnassa Calabrian hallintoalueella Etelä-Italiassa Tyrrhenanmeren sitruunarannikolla ("Riviera dei Cedri"). Se on suosittu rantalomakohde.


title: Diamante

text: Alueella on ollut aikoinaan foinikialaisten sekä roomalaisten siirtokuntia. Ensimmäiset kirjalliset tiedot Diamanten asutuksesta ovat vuodelta 1500, jolloin Sanseverinon prinssi rakennutti puolustusrakennelmia saraseenien hyökkäyksiä vastaan. Myöhemmin kaupunki alkoi vaurastua kun sinne muutti Napolin seudulta kauppiaita ja aatelisia. Myös alueen kalastus ja maanviljelys kehittyivät. Erityisesti Diamantessa kasvavasta sitruunasta tuli tunnettu vientituote.


title: Diamante

text: Diamanten yksi nähtävyyksistä on sen seinämaalaukset. Seinämaalauksia on yli 150 ja niitä on maalattu vuodesta 1981 lähtien Diamanten vanhankaupungin ja Cirellan kylän taloihin.


title: Pieni Linnamäki

text: Pieni Linnanmäki on mahdollinen muinaislinna Lappeenrannassa. Mäki on osin kallionen ja osin moreenipohjainen metsäinen mäki. Hieman yli 600 metriä Pienen Linnamäen kaakkoispuolella on samaan geologiseen muodostumaan kuuluva Suuri Linnamäki. Kumpaakin Linnamäekä on tutkittu vain vähän ja niiden käyttötarkoitus tai aika ei ole tiedossa. Pienen Linnamäen luoteisreunalla on kuitenkin havaittu useita pieniä viljelyröykkiöitä, jotka liittyvät mahdollisesti kaskiviljelyyn.


title: Pieni Linnamäki

text: Pienen Linnamäen lakea on raivattu kivistä ja myös mahdollisesti tasoitettu. Mäen laella suurimpia kiviä on vieritetty kehämäiseen muotoon. Kivikehä on halkaisijaltaan noin 12 metriä. Mäen laella, kivistä raivatun alueen keskellä tehdyssä koekuopassa havaittiin vuonna 2005 ohut hiilensekainen kerros. Linnamäen länsirinteessä on kivilatomuksen jäänteitä. Pohjoisrinteessä on vielä havaittavaissa 3x2 metrin laajuinen ja puolen metrin kokoinen kivikasa, jonka käyttötarkoitus on epäselvä.


title: Karl Nars

text: Karl Nars (13. elokuuta 1874 Purmo – 21. tammikuuta 1952 Purmo) oli suomalainen Pietarsaaressa vaikuttanut teollisuusmies.


title: Karl Nars

text: Nars osti 1915 Pietarsaaren maalaiskunnan Forsbyn kylässä sijainneen Högforsin sahan ja vuonna 1934 hän osti "Pietarsaaren Höyrysaha Oy":n jolla oli vuonna 1914 toimintansa aloittanut saha, höyläämö ja puunjalostustehdas Pietarsaaren Leppäluodossa. Karl Nars ja hänen poikansa Ivar, Johannes ja Walter Nars laajensivat yhtiön toimintaa puunjalostuksesta muoviteollisuuteen. Vuonna 1948 Nars aloitti ensimmäisenä Suomessa PVC muovikalvojen valmistuksen ja pian alettiin valmistaa myös muoviletkuja, muovisia profiileja ja muovimattoja. Vuonna 1951 perustettiin Tornion Röyttään Röyttän saha jonka Rauma-Repola Oy osti vuonna 1962.


title: Karl Nars

text: Narsin suvulla oli 1950-luvulla omistuksessaan useita yrityksiä muun muassa "Högfors Såg Ab", "Oy Walter Nars Ab", "Oy Pohjanmaan Tehtaat", "Suomen Puuvilla Oy", "Tekonahka Oy", "Tornio-Röyttä Oy", "Kajaanin Karstaamo ja Kehräämö Oy", "Oy Matta-Khan Ab", "Oy Naula Ab" ja "Savon Kehräämö Oy". Näistä yhtiöistä osa fuusioitiin 1956 "Nars-yhtymä Oy":ksi jonka nimeksi tuli 1960 "Oy Nars Ab". Nars-yhtymän puunjalostustoiminta oli tappiollista ja sen vuoksi yhtiö joutui vuonna 1960 rahoittajan Kansallis-Osake-Pankin hallintaan.


title: Karl Nars

text: Narsin yhtiön muovinjalostus myytiin 1963 Wiik & Höglundin "Yhtyneet Muovitehtaat Oy":lle (nykyisen KWH Groupin edeltäjä) ja vuonna 1964 Oy Nars Ab liitettiin Röytän Saha Oy:hyn jonka omisti Kansallis-Osake-Pankin omistama "Tornion Laivaus Oy".


title: Jean-Jacques Aeschlimann

text: Jean-Jacques Aeschlimann (30. toukokuuta 1967 Biel) on sveitsiläinen uransa lopettanut jääkiekkoilija. Hän pelasi uransa aikana kotimaansa pääsarjassa National League A:ssa neljässä eri joukkueessa: EHC Bielissä, HC Luganossa, Fribourg-Gottéronissa ja Lausanne HC:ssä. Aeschlimann edusti myös Sveitsin maajoukkuetta useissa MM-kilpailuissa sekä Salt Lake Cityn olympialaisissa 2002.


title: Views

text: Views on kanadalaisen laulajan Draken neljäs studioalbumi, jonka julkaisi Young Money Entertainment, Cash Money Records ja Republic Records 29. huhtikuuta 2016. "Views" myi maailmanlaajuisesti platinaa alle viikossa.


title: Views

text: Albumi nousi Yhdysvalloissa Billboard 200 -listan ensimmäiselle sijalle. Suomessa se debytoi virallisen albumilistan sijalla 26 ja nousi korkeimmillaan albumilistan toiseksi.


title: Nya Trollsländan

text: Nya Trollsländan oli Helsingissä vuosina 1884–1892 ilmestynyt ruotsinkielinen lastenlehti.


title: Nya Trollsländan

text: Kirjakauppias G. W. Edlundin kustantama "Nya Trollsländan" perustettiin vuonna 1873 lakanneen "Trollsländanin" jatkajaksi. Sen avustajana ja taustavoimana toimi jälleen Zachris Topelius. Lehteä toimittivat Topeliuksen tytär Toini Topelius ja hänen sihteerinsä Alexandra Gripenberg sekä vuodesta 1891 lähtien Alta Dahlgren. Vuosina 1886–1887 "Nya Trollsländanin" rinnalla ilmestyi myös suomenkielinen "Sirkka".


title: Nya Trollsländan

text: "Nya Trollsländanin" tavoitteena oli herättää lapsissa oikeudentunnetta sekä tervettä ja iloista lapsenmieltä. Se sisälsi etupäässä satuja, kertomuksia, luontoa ja eläimiä koskevia kirjoituksia sekä pikku-uutisia. Kahdesti kuukaudessa ilmestyneen lehden painos oli noin 700 kappaletta vuonna 1885, mutta alkoi sen jälkeen laskea. Vuonna 1888 "Nya Trollsländanilla" oli enää 450 tilaajaa ja vuonna 1891 vajaat 400. Kannattamattomana lakanneen lehden tilalle perustettiin vuonna 1895 samantyyppinen "Sländan".


title: Midnight Gold

text: Midnight Gold () on Nika Kotšarov & Young Georgian Lolitaz -yhtyeen kappale, jolla se edusti Georgiaa . Se julkaistiin 3. helmikuuta 2016 ja valittiin Georgian edustuskappaleeksi 15. helmikuuta. Kappaleen ovat säveltäneet Kote Kalandadze ja , ja sanoituksen on tehnyt Kalandadze.


title: Midnight Gold

text: Kappale kilpaili Eurovision laulukilpailun toisessa semifinaalissa, jossa se sijoittui yhdeksänneksi 123 pisteellä ja pääsi finaaliin. Finaalissa se sai 104 pistettä ja saavutti sijan 20.


title: Scalea

text: Scalea on kunta Cosenzan maakunnassa Calabrian hallintoalueella Etelä-Italiassa Tyrrhenanmeren rannikolla. Se on suosittu matkailukohde.


title: Scalea

text: Scalea on alueen uskonnollinen ja kulttuurillinen keskus, ja se joutui usein menneiden vuosisatojen aikana sekä saraseenien että ottomaanien hyökkäyksien kohteeksi. Tästä ajasta on muistona kaupungin puolustusta varten rakennettu "Torre Talao".


title: Beauty Behind the Madness

text: Beauty Behind the Madness on kanadalaisen laulajan The Weekndin toinen studioalbumi, jonka julkaisi Republic Records 28. elokuuta 2015. Se debytoi Suomen virallisen listan sijalla 18, ja ylsi parhaimmillaan sijalle 12.


title: Sländan

text: Sländan (”Korento”) oli Helsingissä vuosina 1895–1900 ilmestynyt ruotsinkielinen lastenlehti.


title: Sländan

text: Zachris Topeliuksen tukema "Sländan" perustettiin vuonna 1892 lakanneen "Nya Trollsländanin" jatkajaksi. Sen toimittajina työskentelivät Alta Dahlgren sekä vuoteen 1896 saakka Vera Hjelt, jonka tilalle tulivat seuraavana vuonna Toini Topelius ja hänen sisarensa poika Mikael Nyberg. Lehden avustajiin kuuluivat Rafael Hertzberg, Constance Ullner ja Immi Hellén. Vuosina 1895–1896 "Sländanin" rinnalla julkaistiin suomenkielistä "Sirkka"-lehteä.


title: Sländan

text: Lehden tarkoituksena oli opettaa lapsia toimimaan kristillisten ja oikeudenmukaisuuden periaatteiden mukaisesti sekä ymmärtämään luontoa, eläimiä ja vieraita kansoja. Sen sisältö koostui kaunokirjallisuudesta ja asia-artikkeleista. Aineistoa lainattiin ruotsalaisen Stina Quintin "Folkskolans Barntidning" -lehdestä, joka puolestaan sai käyttöönsä Topeliuksen kertomuksia. "Slandanin" liitteenä ilmestyi "Sländans Sysselsättningsblad", joka sisälsi arvoituksia, askarteluohjeita sekä tietoja kotieläinten ja kasvimaan hoidosta.


title: Sländan

text: Topeliuksen kuoleman ja kannattamattomana lakanneen "Sländanin" myötä päättyi myös Suomen ruotsinkielisen lastenlehdistön kultakausi. Sen jälkeen Suomessa ei moniin vuosiin ilmestynyt lainkaan ruotsinkielisiä lastenlehtiä, vaan niiden tilalla luettiin ilmeisesti ruotsinmaalaisia lehtiä.


title: Pitkäjärvi (Ylöjärvi, Itä-Aure)

text: Pitkäjärvi on Pirkanmaalla Ylöjärvellä Itä-Aureessa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Pitkäjärvi on osa Pitkäjärven valuma-aluetta.


title: Pitkäjärvi (Ylöjärvi, Itä-Aure)

text: Järven pituus on 2,7 kilometriä, leveys 700 metriä ja sen pinta-ala on 50 hehtaaria. Se sijaitsee Aurejärven lounaispuolella Länsi-Aureen ja Itä-Aureen puolivälissä. Järven kaskivaiheella sijaitsee alle 40 metriä leveä salmi, jotka kutsutaan Salmenporras. Kohta on entisaikaan mahdollisesti ollut järven ylityspaikka, jossa porras-sana saattaa viitata jopa sillan mahdollisuuteen. Pohjoisosa on leveämpi kuin järven eteläosa. Siellä työntyy niemi eteläänpäin sulkien osittain taakseen lahdenpohjukan, jonka suuta kutsutaan Kurttusalmeksi. Lahtea kutsutaan Myllylammiksi ja siellä sijaitsee laskuojan luusua. Järveen laskee kymmenen metsäojaa, joista kaksi ovat Liikalammin ja Pahalammin laskuojia. Sen oma laskuoja alittaa 250 metrin matkallaan yhdystien 14272 ennen laskemistaan Aurejärven lahteen Mertuulammiin. Veden keskimääräinen viipymä järvessä on 121 vuorokautta. Rantaviivan pituus on 6,9 kilometriä. Järven rannat ovat suota vain Myllylammissa ja järven eteläosassa. Järven lähiympäristössä ei ole maatiloja, mutta sen rannoille on rakennettu neljä vapaa-ajan asuntoa. Niille johtaa tiet yhdystieltä 14272 tai seututieltä 332 haarautuvalta tieltä.


title: Pitkäjärvi (Ylöjärvi, Itä-Aure)

text: Pitkäjärven vedenlaatua on tutkittu vuosina 1978, 1979, 1981, 1993 ja 2011. Vesi on kirkasta, voimakkaasti humuspitoista, ruskean väristä ja hapanta. Valuma-alue on metsä- ja suovaltainen, mikä selittää veden piirteet hyvin. Veden happamuustaso eli pH on rapujen ja joidenkin kalojen kannalta liian alhainen. Veden humuspitoisuus ja veden ruskea väri ovat vuosien aikana voimistuneet, mikä voidaan ajatella olevan ojitustoiminnan syytä. Järven puskurikyky happamoitumista vastaan on heikko. Vedessä olevien ravinteiden määrä on vakiintunut nykyiselleen. Järven rannoilla ei ole juuri vapaa-ajan asutusta ja haja-asutusta on järven valuma-alueella vähän. Fosforin osalta pitoisuudet ovat olleet lievästi rehevöityneiden järvien tasolla. Typpipitoisuudet ovat olleet lähellä luontaista tasoa. Veden happipitoisuudet ovat olleet kaikkissa näytteissä hyviä, vaikka hapen kulutusta voimistaa runsas humuksen määrä vedessä ja lievästi kohonnut rehevyystaso. Veden nopea vaihtuvuus kuitenkin helpottaa happitilannetta. Pitkäjärvi soveltuu virkistyskäyttöön tyydyttävästi.


title: Tilhi (lehti)

text: Tilhi oli Helsingissä vuosina 1884–1886 ilmestynyt lastenlehti.


title: Tilhi (lehti)

text: Weilin & Göösin kustantama "Tilhi" jatkoi vuosina 1871–1880 ilmestyneen "Pääskysen" topeliaanisia perinteitä. Sen toimittajina työskentelivät Ottilia Stenbäck ja Aina Brummer. Lehdellä oli läheinen yhteys myös "Nya Trollsländanin" toimitukseen.


title: Tilhi (lehti)

text: "Tilhen" tavoittena oli herättää rakkautta lähimmäisiä, omaa kansaa, isänmaata ja Jumalaa kohtaan. Se sisälsi etupäässä fiktiivisiä kertomuksia sekä kirjoitti paljon luonnon- ja eläinsuojelusta. Lehden kannatus oli kuitenkin heikkoa, ja vuoden 1886 lopussa sillä oli enää 300 tilaajaa. "Tilhen" lakkaamiseen vaikutti myös kilpailu "Lasten Kuvalehden" kanssa sekä toimittajien muut kiireet.


title: Gaddin kappeli

text: Gaddin kappeli on Tampereen Raholassa, osoitteessa Nokiantie 22a sijaitseva barokkityylinen hautakappeli, joka on rakennettu vuonna 1785. Kappeli rakennettiin Gadd-suvun käyttöön, ja vuosina 1785–1854 sinne haudattiin yhteensä 28 suvun jäsentä. Myöhemmin ruumiit siirrettiin pois kappelista ja haudattiin kirkkomaahan.


title: Gaddin kappeli

text:
Kappeli on luokiteltu niin rakennustaiteellisten, kulttuurihistoriallisten kuin maisemallistenkin perusteiden takia suojelluksi kohteeksi.
Kappelin vieressä sijaitsi aikanaan Harjun kappeliseurakunnan viimeistään vuonna 1639 rakennettu kirkko, joka purettiin vuonna 1858.


title: Mikko Alakare

text: Mikko Petteri Alakare (s. 12. syyskuuta 1976 Pietarsaari) on suomalainen asianajaja ja erotuomari, koulutukseltaan oikeustieteen kandidaatti. Hän on tuominnut säännöllisesti jalkapallon Veikkausliigassa avustavana erotuomarina vuodesta 1997 lähtien. Vuodesta 2007 eteenpäin hän on ollut FIFA:n nimeämä kansainvälinen avustava erotuomari.


title: Mikko Alakare

text: Alakare tuomitsi ensimmäisenä ulkomaalaisena tuomarina, yhdessä Mattias Gestraniuksen ja Riku Vihreävuoren kanssa, 43:een vuoteen ottelun Kreikan jalkapalloliigassa syyskuussa 2018.


title: Mikko Alakare

text: Alakare on myös toiminut salibandyerotuomarina Salibandyliigassa vuodesta 1996 eteenpäin ollen Salibandyliigan kaikkien aikojen kokenein erotuomari. Hänet on nimetty Salibandyliigan finaaleihin erotuomariksi ennätykselliset 13 kautta perätysten. Hän on ollut myös kansainvälinen salibandyerotuomari vuodesta 2001 eteenpäin ja hän on tuominnut muun muassa MM-finaalin vuonna 2004.


title: Mikko Alakare

text: Alakare palkittiin vuonna 2015 sekä salibandyliigan vuoden erotuomarina että jalkapallossa vuoden avustavana erotuomarina. Hän työskentelee Asianajotoimisto Castrén & Snellman Oy:ssä.


title: Lasten Kuvalehti

text: Lasten Kuvalehti oli Jyväskylässä vuosina 1880–1918 ilmestynyt lastenlehti.


title: Lasten Kuvalehti

text: K. J. Gummeruksen perustama "Lasten Kuvalehti" oli poikkeuksellisen pitkäikäinen ja suosittu lastenlehti. Se ilmestyi kerran kuukaudessa "Kyläkirjaston Kuvalehden" A-sarjan liitteenä, eikä sitä voinut tilata erikseen. Lehden toimittamisesta vastasi kustantaja itse ja hänen kuoltuaan vuonna 1898 Jaakko Gummerus, jonka apuna toimivat Herman Niemi, I. V. Pesonius, Anni Voipio ja Elsa Hästesko. Lehteä avustivat Zachris Topelius ja monet Jyväskylän seminaarin opettajat.


title: Lasten Kuvalehti

text: Kristillishenkinen ja moralisoiva lehti julkaisi paljon Raamatun pohjalta laadittuja kertomuksia. Se sisälsi myös satuja, tietopuolisia artikkeleita ja kuvia maailman ihmeistä. 1880-luvun lopulla mukaan tulivat arvoitukset, leikit ja kilpatehtävät. Lehden kirjeenvaihto-osasto oli myös hyvin suosittu. Kuvitus lisääntyi vuosisadan vaihteessa ja ensimmäinen valokuva julkaistiin vuonna 1898.


title: Lasten Kuvalehti

text: "Lasten Kuvalehti" saavutti emolehtensä kyljessä huomattavan levikin, enimmillään 16 600 kappaletta vuonna 1905. Ulkoasultaan ja sisällöltään vanhanaikaisena se ei 1900-luvulla enää voinut kilpailla paremmin toimitettujen lehtien kanssa. "Kyläkirjaston Kuvalehti" lastenlehtineen siirtyi vuonna 1917 WSOY:lle, jossa niitä toimitti Ilmari Jäämaa. Lehtien ilmestyminen päättyi Suomen sisällissotaan.


title: Abuelas de Plaza de Mayo

text: Abuelas de Plaza de Mayo on vuonna 1977 perustettu ihmisoikeuksia ajava argentiinalainen järjestö, jonka tavoitteena on tunnistaa ja löytää likaisen sodan aikana kadonneita ja laittomasti adoptoituja lapsia. Järjestön puheenjohtajana toimii Estela Barnes de Carlotto.


title: Abuelas de Plaza de Mayo

text: Järjestö perustettiin vuonna 1977, kun huomattiin, että osa vankilassa syntyneistä lapsista adoptoitiin laittomasti.


title: Coca Colla

text: Coca Colla on Boliviassa vuonna 2010 markkinoille tullut piristävä juoma, joka sisältää kokapensaan lehdistä saatua uutetta. Juoma on laitonta Bolivian ulkopuolella ainakin Pohjois-Amerikassa ja Euroopassa, sillä kokapensaan lehti on YK:n vaarallisten huumausaineiden listalla. Juoma muistuttaa nimeltään ja pakkaukseltaan Coca-Colaa.


title: Coca Colla

text: Intiaanit ovat harjoittaneet kokapensaan lehtien pureskelua piristymistarkoituksessa vuosituhansien ajan.


title: Paweł Dronia

text: Paweł Dronia (s. 30. kesäkuuta 1989 Orlik, Puola) on puolalais-saksalainen jääkiekkopuolustaja, joka pelaa Saksan toiseksi korkeimmalla sarjatasolla DEL2-liigan Löwen Frankfurtissa.


title: Paweł Dronia

text: Dronia on Orlik Opolen kasvatti. Hän pelasi ensimmäiset miesten pelinsä kuitenkin SMS II Sosnowiecissä Puolan toiseksi korkeimmalla sarjatasolla 1. ligassa kaudella 2005–2006. Dronia debytoi Puolan pääsarja Polska Liga Hokejowassa Zagłębie Sosnowiecin joukkueessa kaudella 2007–2008. Kolmen siellä vietetyn vuoden jälkeen hän siirtyi kaudeksi 2010–2011 Unia Oświęcimin paitaan. Dronia voitti kauden päätteeksi pronssia. Kaudeksi 2011–2012 hän siirtyi HK Sanokiin, jossa Dronia voitti sekä Puolan-mestaruuden että Puolan cupin. Kaudella 2012–2013 hän osallistui joukkueen kanssa myös Continental Cupiin, jossa Dronia ylsi Sanokin sisäisen tehotilaston voittoon lukemalla +2.


title: Paweł Dronia

text: Kaudeksi 2013–2014 Dronia siirtyi Saksan DEL-liigan nousijajoukkue Schwenninger Wild Wingsiin, jossa hän teki 49 runkosarjaottelussa viisi syöttöpistettä. Kaudeksi 2014–2015 Dronia siirtyi vuoden mittaisella sopimuksella sarjatasoa alemmas DEL2-liigan Fischtown Pinguinsiin Hän oli joukkueen tehokkain puolustaja tehoilla 11+16=27. Dronia edusti Pinguinsia kauden aikana myös Continental Cupissa, jossa joukkue sijoittui toiseksi valkovenäläisen H’K Njoman Hrodnan voitettua lopputurnauksen. Kaudella 2015–2016 hän jakoi DEL2-liigan pudotuspeleissä Pinguinsin sisäisen tehotilaston voiton David Stielerin kanssa lukemalla +3.


title: Paweł Dronia

text: Dronia siirtyi kaudeksi 2016–2017 vuoden mittaisella sopimuksella toiseen DEL2-seuraan, Löwen Frankfurtiin. Hän jakoi tehoilla 4+26=30 liigan puolustajien pistepörssin kuudennen sijan Ravensburg Towerstarsin Sören Sturmin ja joukkuetoverinsa Joel Keussenin kanssa. Dronia voitti kauden päätteeksi DEL2:n mestaruuden. Toukokuussa 2017 hän teki Frankfurtin kanssa vuoden mittaisen jatkosopimuksen.


title: Paweł Dronia

text: Dronia edusti Puolaa I-divisioonan MM-kilpailuissa vuosina 2008 ja 2011, joista ensimmäinen turnaus päättyi A-lohkon pronssiin. Jälkimmäisessä turnauksessa hän voitti joukkueensa sisäisen tehotilaston lukemalla +4. Dronia pelasi myös IA-divisioonan MM-kilpailuissa vuonna 2016, jolloin hän voitti pronssia. Dronia jakoi turnauksen puolustajien pistepörssin voiton Slovenian Sabahudin Kovačevičin kanssa. Hänet valittiin turnauksen tähdistökentälliseen.


title: Paweł Dronia

text: Dronia pelasi myös IB-divisioonan MM-kilpailuissa vuosina 2012, 2013 ja 2014, joista viimeisen turnaus päättyi kultaan ja kaksi ensimmäistä hopeaan. Vuoden 2012 turnauksessa hän jakoi Puolan sisäisen tehotilaston voiton Marcin Koluszin ja Jarosław Rzeszutkon kanssa lukemalla +8. Dronia voitti vuoden 2013 turnauksen puolustajien pistepörssin tehoilla 1+7=8, joilla hän jakoi myös Puolan sisäisen piste- ja syöttöpörssin voiton. Dronia jakoi myös joukkueen sisäisen tehotilaston voiton Rafał Dutkan kanssa lukemalla +6. Hänet valittiin turnauksen parhaaksi puolustajaksi. Dronia voitti myös vuoden 2015 turnauksen puolustajien pistepörssin tehoilla 2+4=6. Hän pelasi myös Vancouverin olympiakisojen 2010, Sotšin olympiakisojen 2014 ja Pyeonchangin olympiakisojen 2018 karsinnoissa.


title: Paweł Dronia

text: Dronia pelasi myös alle 20-vuotiaiden I-divisioonan MM-kilpailuissa vuosina 2007, 2008 ja 2009 sekä alle 18-vuotiaiden I-divisioonan MM-kilpailuissa vuosina 2006 ja 2007. Hän voitti pelipaikastaan huolimatta jälkimmäisen turnauksen maalipörssin ja jakoi puolustajien pistepörssin voiton Norjan Erik Follestad Johansenin kanssa tehoilla 6+1=7. Dronia jakoi myös Puolan sisäisen pistepörssin voiton Maciej Szewczykin kanssa sekä sisäisen tehotilaston voiton Kamil Kapican kanssa lukemalla +2.


title: Kirkonkylän koulu (Tuusula)

text: Kirkonkylän koulu on Tuusulan kunnan Kirkonkylällä toimiva noin 290 oppilaan suomenkielinen alakoulu (luokka-asteet 1–6). Lisäksi koulussa on kolme esikouluryhmää.


title: Kirkonkylän koulu (Tuusula)

text: Koulu sijaitsee Keravalta saapuvan Tuusulantien (11610) ja pohjoiseen jatkuvan Järvenpääntien (145) risteyksen koillispuolella. Koulutontin pohjoispuolella on Tuusulan golfklubin golfkenttä.


title: Klemetskog skola

text: Klemetskog skola, suomenkieliseltä nimeltään Klemetskogin koulu, on perinteikäs ruotsinkielinen kyläkoulu Tuusulan kunnan Ruotsinkylässä, viitisen kilometriä kunnan keskustaajamasta etelälounaaseen. Klemetskog skola on noin 50 oppilaan alakoulu (luokka-asteet 1–6) ja esikoulu.


title: Mikkolan koulu (Tuusula)

text: Mikkolan koulu on Tuusulan kunnassa toimiva suomenkielinen alakoulu (luokka-asteet 1-6). Koululla toimii myös Mikkolan päiväkodin esiopetusryhmä; koulu tarjoaa päivähoidon noin 20 esikoululaiselle.


title: Ruotsinkylän koulu

text: Ruotsinkylän koulu on Tuusulan kunnan Ruotsinkylässä, viitisen kilometriä kunnan keskustaajamasta etelälounaaseen sijaitseva noin 125 oppilaan ja kuuden opettajan suomenkielinen alakoulu (luokka-asteet 1–6). Kouluun kuuluu kaksi koulurakennusta. Rakennuksista vanhempi on jo vuonna 1894 valmistunut puukoulu. Uudempi liikuntasalin sisältävä koulurakennus valmistui vuonna 2012.


title: The Getaway (Red Hot Chili Peppersin albumi)

text: The Getaway on Red Hot Chili Peppersin yhdestoista studioalbumi, joka julkaistiin 17. kesäkuuta 2016. Albumi on yhtyeen ensimmäinen viiteen vuoteen, edellinen albumi "I’m with You" julkaistiin vuonna 2011. Albumilta julkaistiin ensimmäinen single ”Dark Necessities” 5. toukokuuta 2016. Toinen single "Go Robot" julkaistiin 8. syyskuuta 2016.


text: Albumin tiimoilta yhtye aloittaa syyskuussa 2016 maailmankiertueen Euroopasta, joka rantautuu myös Helsingin Hartwall Arenalle 13. ja 14. syyskuuta. 14. syyskuuta oleva konsertti on lisäkonsertti, joka järjestetään suuren kysynnän takia. Kiertue jatkuu vuoden 2017 puolella.


text: Albumi ylsi Yhdysvalloissa Billboard 200 -listan toiselle sijalle. Suomessa se debytoi niin ikään virallisen albumilistan sijalla 2.


title: Kyläkirjasto

text: Kyläkirjasto oli Jyväskylässä vuosina 1872–1914 ilmestynyt aikakauslehti.


title: Kyläkirjasto

text: K. J. Gummeruksen julkaisema ja toimittama "Kyläkirjasto" oli ensimmäinen suomenkieliselle rahvaalle tarkoitettu kirjallinen aikakauslehti. Sen tarkoituksena oli kansan sivistäminen ja valistaminen ja samalla myös viihdyttäminen. Lehden esikuvana toimi ruotsalainen "Läsning för folket", jonka mallina puolestaan oli englantilainen "Penny-Magazine". "Kyläkirjasto" sisälsi etupäässä kaunokirjallisuutta ja uskonnollista aineistoa sekä historiallisia ja luonnontieteellisiä artikkeleita. Huomiota kiinnitettiin myös erilaisiin kansansivistyspyrkimyksiin.


title: Kyläkirjasto

text: Aluksi kerran kuukaudessa ilmestyneen lehden painos oli 1870-luvulla enimmillään vain 1 500 kappaletta. Paljon suositummaksi osoittautui Gummeruksen vuonna 1877 perustama "Kyläkirjaston Kuvalehti", jonka rinnalla "Kyläkirjasto" taantui puhtaasti kaunokirjallis-historialliseksi lukemistoksi. Vuodesta 1882 lähtien neljästi vuodessa ilmestyneellä lehdellä oli 1880-luvun lopulla noin 2 700 ja vuonna 1900 2 000 tilaajaa. K. J. Gummeruksen kuoltua vuonna 1898 sitä toimitti hänen veljenpoikansa Jaakko Gummerus. Kannattamaton lehti lopetettiin vuonna 1914.


title: Song Joong-ki

text: Song Joong-ki (, s. 19. syyskuuta 1985 Daejeon, Korean tasavalta) on korealainen näyttelijä.


title: Rusutjärven koulu

text: Rusutjärven koulu on Tuusulan kunnan Rusutjärvellä, viitisen kilometriä keskustaajama Hyrylästä luoteeseen sijaitseva runsaan sadan oppilaan perinteikäs alakoulu. Koulu on toiminut Rusutjärvellä jo yli sata vuotta. Koulurakennusta kunnostettiin ja laajennettiin vuonna 2004.


title: Paijalan koulu

text: Paijalan koulu on noin 250 oppilaan suomenkielinen alakoulu (luokka-asteet 1–6) Tuusulan kunnassa. Lisäksi kouluun totuttelee noin 30 esikoululaista.


title: Paijalan koulu

text: Koulu sijaitsee Tuusulanjärven länsipuolella Paijalassa, runsas kaksi kilometriä Hyrylän keskustaajamasta pohjoisluoteeseen.


title: Paijalan koulu

text: Koulu perustettiin vuonna 1916, ja se sai oman rakennuksensa vuonna 1924. Seudun asutuksen tihentyessä vanha koulutalo ei enää riittänyt kasvaneelle oppilasmäärälle, ja sen viereen on rakennettu kaksi uudisrakennusta, uusin vuonna 2005.


title: Nahkelan koulu

text: Nahkelan koulu on noin 44 oppilaan pieni, suomenkielinen ala-asteen kyläkoulu Tuusulan kunnassa. Kouluopetus annetaan pääosin kolmessa yhdysluokassa. Nahkelan koulu sijaitsee Nahkelassa noin viisi kilometriä Tuusulan Hyrylän keskustasta länteen.


title: Vaunukankaan koulu

text: Vaunukankaan koulu on Tuusulan kunnassa toimiva noin 385 oppilaan suomenkielinen alakoulu (luokka-asteet 1–6). Koulu sijaitsee parisen kilometriä Hyrylän keskustasta länteen.


title: Tuomalan koulu

text: Tuomalan koulu on Tuusulan kunnan Tuomalan kylässä, noin 6,5 kilometriä Hyrylän keskustaajamasta pohjoiskoilliseen sijaitseva perinteikäs suomenkielinen alakoulu (luokka-asteet 1–6).


title: Tuomalan koulu

text:
Koulussa sovelletaan pedagogiikkaa, jossa yritetään luoda edellytykset oppilaan omalle oppimisprosessille muun muassa lähestymällä opetussuunnitelmaa oppilaslähtöisesti. Oppimaanoppimisen valmiuksien kehittäminen on olennaista.
Tuomalan koulun omaleimaisuutta määrittävät tuomalalainen kyläyhteisö ja luonto sekä Tuusulanjärven luonnon ja sen rantojen historian opiskelu, toisaalta taas tulevaisuuden taitoja korostava innovatiivisuus.
Tuomalan koulun keskeinen toiminta-ajatus on jokaisen oppijan mahdollisimman hyvän kasvun ja merkityksellisen oppimisen tukemisessa. Tämän kaiken haluamme tehdä avoimessa yhteistyössä kotien ja muiden yhteistyökumppaneidemme kanssa, joista tärkeimpiä ovat Tuomalan vanhempien yhdistys ja Helsingin yliopisto.


title: Tuomalan koulu

text: Koulun lähellä toimii Pekka Halosen akatemia (yksi Keski-Uudenmaan koulutuskuntayhtymän Keudan ammatillisen opetuksen toimipaikoista).


title: Kolsan koulu

text: Kolsan koulu on Tuusulan kunnan Jokelassa toimiva suomenkielinen alakoulu (luokka-asteet 1–6).


title: Hyökkälän koulu

text: Hyökkälän koulu on Tuusulanjärven etelärannalla, Tuusulan kunnan Hyrylän keskusta-alueella sijaitseva suuri suomenkielinen yhtenäiskoulu (luokka-asteet 1–9). Koulusta muodostettiin yli 700 oppilaan ja runsaan 50 opettajan yhtenäiskoulu syyslukukauden 2004 alusta lähtien.


title: Vanhankylän koulu

text: Vanhankylän koulu on Tuusulan kunnassa, harvaan asutussa maseutuympäristössä, suurin piirtein Jokelan ja Hyrylän puolivälissä toimiva, noin 90 oppilaan suomenkielinen ala-asteen kyläkoulu (luokka-asteet 1–6). Koululta vajaa kuusi kilometriä itäkaakkoon sijaitsee Järvenpään keskusta.


title: Kellokosken koulu

text: Kellokosken koulu on Tuusulan kunnan keskustan Kellokosken kylässä sijaitseva, hallinnollisesti 1. elokuuta 2015 toimintansa aloittanut suomenkielinen yhtenäiskoulu (luokka-asteet 1–9).


title: Kellokosken koulu

text: Koulu on muodostettu kolmesta aiemmasta koulusta. Kellokosken yläaste/lukio yhdistettiin ala-asteen kanssa vuonna 2018. Remontti alkoi vuonna 2017. Uudistus maksoi noin 11 miljoonaa euroa. Kellokosken kouluun tuli uusia luokkahuoneita, liikuntasali, ruokala ja 2018-2020 vuosien sisällä ulkokentälle tulee tekonurmi ja lisää kiipeilytelineitä ja keinuja. Tällä hetkellä remontti on pientä vaille valmis. Välituntialueella on jalkapallokenttä tekonurmen kera, keinuja ja paljon muuta. 2018 syksyllä kaikki Linjamäen oppilaat 5-luokasta ylemmäs siirtyivät Kellokosken yhteiskouluun. Tuusulan lukion Kellokosken toimipiste toimii yläkoulun kanssa samassa rakennuksessa Koulutie 14:ssä.


title: Tuusulan lukio

text: Tuusulan lukio on Tuusulan kunnan kolmesta, toisistaan erillään sijaitsevasta lukion toimipisteestä muodostettu lukio. Lukiossa on noin 570 oppilasta ja 75 aikuista (opettajat ja muu henkilöstö). Opetuspisteistä suurin on kuntakeskuksessa Hyrylässä toimiva lukioyksikkö.


title: Tuusulan lukio

text:
Koulun kolme toimipistettä ovat:
Tuusulan lukioon kuuluu kolme toimipistettä:


title: Lepolan koulu

text: Lepolan koulu on Tuusulan kunnan Jokelassa toimiva vajaan 200 oppilaan perinteikäs suomenkielinen alakoulu (luokka-asteet 1–6). Vuonna 1918 kansakouluna toimintansa aloittanutta koulua laajennettiin ja Lepolan päiväkoti sai uudet tilat vuonna 2012.


title: Moskovan suurmoskeija

text: Moskovan suurmoskeija () on Moskovassa Venäjällä sijaitseva, vuonna 2015 avattu suurmoskeija, jossa on tilaa noin 10 000 rukoilijalle. Moskeija on eräs niistä pyhäköistä, joita Venäjän valtionjohto on luonnehtinut "Euroopan suurimmaksi" moskeijaksi.


title: Moskovan suurmoskeija

text: Suurmoskeija rakennettiin aiemman, vuonna 1904 rakennetun ja syksyllä 2011 puretun, tataariyhteisön keskuksena toimineen pienemmän Moskovan katedraalimoskeijan paikalle. Tämä moskeija oli rakennettu tataarikauppiaiden vuonna 1902 hankkimalle maa-alueelle. Vanhan osin puisen moskeijan purkamista kritisoitiin vanhaa moskovalaista arkkitehtuuria suojelevien ja monien muslimijohtajien taholta "barbaariseksi" teoksi. Moskovan katedraalimoskeija oli maan ainoa myös Neuvostoliiton aikana toimintaansa jatkanut moskeija. Edellisen kerran uskonnollinen rakennus purettiin Moskovassa neuvostoaikana vuonna 1978. Islamin suurten juhlapyhien aikaan jopa 100 000 uskovaisen kerrottiin kokoontuneen samanaikaisesti pyhäköön ja sen ympärille rukoilemaan.


title: Moskovan suurmoskeija

text: Kremlin virallinen tiedotus kuvasi tyyliltään ja rakenteellisesti täysin uuden suurmoskeijan rakentamista katedraalikoskeijan "uudelleenrakentamiseksi" ja rakennuksen avajaisia "moskeijan uudelleenavaamiseksi".


title: Moskovan suurmoskeija

text: Suurmoskeijan rakennuskuluiksi raportoitiin 170 miljoonaa Yhdysvaltain dollaria. Suurimmaksi lahjoittajaksi (100 milj. USD) mainittiin venäläinen liikemies, miljardööri ja Venäjän liittokokouksessa Dagestania edustava senaattori Suleiman Kerimov.


title: Moskovan suurmoskeija

text: Aivan moskeijan pohjoispuolella sijaitsee suuri Olimpijski -sisäurheiluhalli (Олимпийский, joka oli esimerkiksi vuoden 1980 kesäolympialaisten ja Eurovision laulukilpailujen 2009 tapahtumapaikka). Urheiluhallin tuhannet parkkipaikat ovat myös suurmoskeijassa kävijöiden käytössä.


title: Moskovan suurmoskeija

text: Vuonna 2012 tehdyn laajan Arena-arvokartoituksen perusteella Moskovan väestöstä vajaa neljä prosenttia oli islaminuskoisia. Noin 12 miljoonan ihmisen kaupungissa tämä tarkoittaa lähes puolta miljoonaa islaminuskoista. Lehdistössä esitetään tosin usein myös tuntuvasti suurempia arvioita (esim. 2 milj. tai joka kuudes moskovalainen), lähtien Venäjän keskimääräisestä islaminuskoisten määrästä. Tällöin unohdetaan islamin vahva keskittyminen erityisesti Venäjän eteläisiin alueisiin (kuten Pohjois-Kaukasian tasavaltoihin, Tatarstaniin ja Baškortostaniin) eikä nojauduta tutkittuun tietoon (kuten Arena-tutkimus). Noin 200 000 moskovalaista todetaan aktiivisesti islaminuskoa harrastavaksi.


title: Moskovan suurmoskeija

text: Moskovassa toimi suurmoskeijan valmistuttua kaikkiaan vain viisi virallista moskeijaa. Tämän lisäksi kaupungissa toimi ainakin 40 epävirallista "kellarimoskeijaa". Tilannetta pidettiin ongelmallisena, sillä epävirallisten pienmoskeijoiden arvioitiin voivan edesauttaa radikaalin islamilaisuuden leviämistä. Tilanteen parantamiseksi Moskovaan haluttiin rakentaa useita uusia moskeijoita lähivuosina. Venäjän muftineuvosto kertoi, että Moskovan seudulle suunniteltiin vielä suurempaa, noin 20 000 rukoilijan moskeijaa Moskovan kehätien ulkopuolelle. Tälle oli uutisen mukaan saatu jo lupa. Lisäksi jokaiseen Moskovan piirikuntaan haluttaisiin rakentaa pienempi, noin 2 000 rukoilijalle soveltuva moskeija. Levada-tutkimuskeskuksen mukaan yli puolet (51 %) moskovalaisista oli kuitenkin uusien moskeijoiden rakentamista vastaan alkuvuodesta 2015.


title: Colectivo (Venezuela)

text: Colectivo (Venezuela) (espanjaa, suomeksi "kollektiivi", monikko "colectivos") on kansalaisjärjestö, jollaisia syntyi Venezuelaan Hugo Chávezin bolivariaalisen vallankumouksen tuloksena. "Colectivo" voi olla esimerkiksi lähiön asukasjärjestö, harrastusyhdistys tai puolisotilaallinen järjestö. Puolisotilaalliset, väkivaltaiset colectivot ovat antaneet koko käsitteelle huonon maineen.


title: Colectivo (Venezuela)

text: Venezuelan puolisotilaalliset kaupunkijärjestöt voidaan johtaa 60-luvun hallitusta vastaan toimineisiin vasemmistosisseihin. Presidentti Hugo Chávez perusti "Bolivariaaniset piirit" vuonna 2001. Nämä muistuttivat Kuuban vallankumouksen puolustuskomiteoita ja Panaman arvokkuuspataljoonia. Tunnetuimpia ainakin osin puolisotilaallisa colectivoja ovat "La Piedrita" ja "Tupamaros", jotka olivat vuonna 2010 taistelussa keskenään.


title: Colectivo (Venezuela)

text: Moottoripyörillä liikkuvat, hallitusta tukeneet aseistautuneet "colectivo"t ovat osallistuneet mm. rikollisuuden vastaiseen taisteluun ja mielenosoitusten kukistamiseen. Esimerkiksi "tupamarot" "puhdistavat" kuolemanpartioiden tavoin valvontaansa saamiaan Caracasin lähiöitä rikollisista.


title: Colectivo (Venezuela)

text: Mutta yhtä hyvin puolisotilaallisia colectivoja kuvataan aseistautuneiksi rikollisjengeiksi, jotka usein liikkuvat moottoripyörillä. Jotkut puolisotillaalliset colectivot ovat sekaantuneet huumekauppaan. Kun colectivo valtaa jonkun alueen, se tappaa rikollisista niskuroijat ja pistää muut maksamaan suojelurahaa. Venezuelan presidentti Nicholas Maduro laillisti colectivot auttamaan hallitusta mm. ruoanjakelussa ja protestien kukistamisessa toukokuussa 2016. Puolisotilaallisia colectivoja voi verrata moottoripyöräjengeihin, punakaarteihin tai Iranin vallankumouskaarteihin.


title: Han Kang

text: Han Kang (s. 1970 Gwangju) on eteläkorealainen kirjailija. Han sai kansainvälisen Booker-palkinnon vuonna 2016 ensimmäisestä englanniksi käännetystä teoksestaan "The Vegetarian".


title: Diklofluanidi

text: Diklofluanidi (CHSNClOF) on fenyylisulfamidijohdannaisiin kuuluva orgaaninen yhdiste. Yhdistettä voidaan käyttää puunsuoja-aineena ja maataloudessa akarisidina ja fungisidina.


title: Diklofluanidi

text: Huoneenlämpötilassa diklofluanidi on väritöntä kiteistä ainetta. Yhdiste on veteen liukenematonta. Se liukenee hieman metanoliin ja heksaaniin ja hyvin asetoniin, ksyleeniin ja tolueeniin. Emäksisissä olosuhteissa diklofluanidi hydrolysoituu N',N'-dimetyyli-N-fenyylisulfamidiksi. Nisäkkäille diklofluanidi ei ole erityisen myrkyllistä ja sen LD-arvo suun kautta rotalle on 4,6–5 g/kg.


title: Diklofluanidi

text: Diklofluanidia valmistetaan N',N'-dimetyyli-N-fenyylisulfamidin ja dikloorifluorimetaanisulfenyylikloridin välisellä reaktiolla emäksisissä olosuhteissa.


title: Diklofluanidi

text: Diklofluanidia käytetään fungisidina harmaahometta vastaan muun muassa mansikka- ja viinirypäleviljelmillä. Lisäksi sillä on puunlahoamista estäviä ja vihannespunkkeja estäviä ominaisuuksia. Sitä käytetään jauheena tai rakeina. Sitä voidaan lisätä myös antifouling-aineisiin.


title: Juraj Hollý

text: Juraj Hollý (s. 21. tammikuuta 1991 Bratislava, Tšekkoslovakia) on slovakialainen jääkiekkomaalivahti, joka pelaa kotimaassaan Extraliga-joukkue HK 32 Liptovský Mikulášissa.


title: Juraj Hollý

text: Hollý pelasi varhaiset juniorivuotensa lähinnä HK Ružinov 99 Bratislavassa. Kaudella 2005–2006 hän pelasi myös HC Dukla Senican B-nuorissa. Kaudeksi 2007–2008 16-vuotias Hollý siirtyi HK Ružinovista Tšekkiin KLH Chomutovin junioreihin. Hän siirtyi kuitenkin kesken kauden HC Klášterec nad Ohřín A-nuoriin ja Hollý debytoi myös seuran miesten joukkueessa pelattuaan kaksi ottelua Tšekin kolmanneksi korkeimmalla sarjatasolla 2. česká hokejová ligassa. Kaksi seuraavaa kautta hän vietti taas KLH Chomutovin A-nuorissa, jotka olivat nousseet edellisenä keväänä Tšekin A-nuorten pääsarjaan. Kaudella 2008–2009 Hollý pelasi myös yhden 2. ligan ottelun lainalla KLH Jindřichův Hradecissa.


title: Juraj Hollý

text: WHL-joukkue Calgary Hitmen varasi Hollýn 120. pelaajana . Hän siirtyi joukkueeseen kaudeksi 2010–2011, mutta jäi kuitenkin pääasialliseksi kolmosmaalivahdiksi ja palasi kesken kauden 2. ligan HC Klášterec nad Ohříin. Kaudeksi 2011–2012 Hollý siirtyi HC Třinecin A-nuoriin. Hän pelasi kauden aikana myös kaksi ottelua Venäjän nuorten sarjan, MHL:n slovakialaisjoukkue Tatranskí Vlcissa.


title: Juraj Hollý

text: Kaudeksi 2012–2013 Hollý siirtyi kotimaahansa HK Nitran Extraliga-joukkueeseen. Hän aloitti kautensa joukkueen pääasiallisena kolmosmaalivahtina Marek Lacolle ja Štefan Žigárdylle. Žigárdyn lähdettyä joukkueessa pelasi pitkään myös lainamaalivahti Michal Valent. Hollý haki kauden aikana pelituntumaa yhteensä kuuden ottelun verran Slovakian toiseksi korkeimmalta sarjatasolta 1. hokejová liga SR:stä HC Dukla Senican ja HK Trebišovin joukkueista. Myös Valentin palattua Tšekkiin Hollý toimi loppukaudella Nitran pääasiallisena kakkosmaalivahtina. Hän pelasi Extraligassa kaikkiaan kolme runkosarja- ja playoff-ottelua. Kaudeksi 2013–2014 Hollý teki sopimuksen HC Banská Bystrican kanssa, mutta hän ei saanut joukkueessa kuitenkaan peliaikaa. Hollý siirtyi joulukuussa 2013 sarjatasoa alemmas 1. ligan HK 32 Liptovský Mikulášiin, jossa hän pelasi myös seuraavan kauden 2014–2015.


title: Juraj Hollý

text: Hollý siirtyi kaudeksi 2015–2016 Suomi-sarjajoukkue JHT Kalajokeen. Hänellä oli pudotuspelien paras torjuntaprosentti (96,1 %) ja päästettyjen maalien keskiarvo (1.39). Hollý voitti pronssia, mutta Mestiksen karsintasarja päättyi kuitenkin JYP-Akatemian 4–0-otteluvoitoin. Hän siirtyi kuitenkin itse Mestikseen ja Kokkolan Hermeksen paitaan vuoden mittaisella sopimuksella kaudeksi 2016–2017. Hollý jakoi varsin tasaisesti joukkueen torjuntavastuun Mikael Edelmannin kanssa ja pelasi 22 ottelua torjuen yhden nollapelin. Hänen kautensa päättyi kuitenkin loukkaantumiseen aivan runkosarjan lopulla.


title: Juraj Hollý

text: Kaudeksi 2017–2018 palasi vuoden mittaisella sopimuksella kotimaahansa HK 32 Liptovský Mikulášiin, joka nousi edellisenä keväänä Extraligaan.


title: Juraj Hollý

text: Hollý pelasi alle 20-vuotiaiden MM-kilpailuissa vuonna 2011 ja alle 18-vuotiaiden MM-kilpailuissa vuonna 2009. Hän pelasi myös alle 18-vuotiaiden Ivan Hlinkan muistoturnauksessa vuonna 2008.


title: Miracle (Samra Rahimlin kappale)

text: Miracle () on azerbaidžanilaislaulaja Samra Rahimlin kappale, jolla hän edusti Azerbaidžania . Se julkaistiin 13. maaliskuuta 2016. Kappaleen ovat säveltäneet ja sanoittaneet Amir Aly, Jakke Erixson ja Henrik Wikström.


title: Miracle (Samra Rahimlin kappale)

text: Kappale kilpaili Eurovision laulukilpailun ensimmäisessä semifinaalissa, jossa se sijoittui kuudenneksi 185 pisteellä ja pääsi finaaliin. Finaalissa se sai 117 pistettä ja saavutti sijan 17.


title: Ethan Prow

text: Ethan Prow (s. 17. marraskuuta 1992 Sauk Rapids, Minnesota, Yhdysvallat) on yhdysvaltalainen jääkiekkoilija, joka edustaa NHL-seura Pittsburgh Penguinsin organisaatiota.


title: Ethan Prow

text: Prow pelasi vuosien 2008–2010 aikana USHS:ssä, josta siirtyi kaudeksi 2010–2011 USHL:ään Des Moines Buccaneersin joukkueeseen. Prow pelasi Buccaneersissa kahden kauden aikana 115 ottelua, joissa teki kymmenen maalia sekä 36 syöttöpistettä eli yhteensä 46 tehopistettä.


title: Ethan Prow

text: Kaudeksi 2012–2013 Prow siirtyi NCAA-sarjassa pelaavaan St. Cloud Staten yliopistoon. Hän pelasi tulokaskaudellaan 39 ottelua tehden kolme maalia ja yhteensä 15 tehopistettä. Toisella ja kolmannella kaudellaan hän teki molemmilla samat tehopisteet 4+19=23. Viimeisellä yliopistokaudellaan, 2015–2016, Prow toimi joukkueensa kapteenina. Hän pelasi 37 ottelua tehden 38 tehopistettä. Hänen plus/miinus -saldonsa oli liigan yhdeksänneksi paras, +29. Kauden päätteeksi Prow voitti joukkueensa kanssa NCAA-mestaruuden, jonka lisäksi hän oli ehdolla parhaalle yliopistopelaajalle annettavan Hobey Baker Awardin saajaksi.


title: Ethan Prow

text: Prowia ei varattu NHL:ään. Maaliskuun lopulla 2016 hän teki kahden vuoden mittaisen tulokassopimuksen Pittsburg Penguinsin kanssa. Sopimuksen teon jälkeen hän liittyi loppukaudeksi Penguinsin AHL:ssä pelaavaan farmiseuraan Wilkes-Barre/Scranton Penguinsiin. Prow ehti pelata AHL:ssä viisi runkosarjaottelua, joissa teki yhden syöttöpisteen sekä istui kolme kahden minuutin rangaistusta. Lisäksi hän pelasi kaksi pudotuspeliottelua ilman pisteitä.


title: The Real Thing (täsmennyssivu)

text: The Real Thing voi tarkoittaa ainakin seuraavia:


title: The Real Thing (Highwayn kappale)

text: The Real Thing () on montenegrolaisyhtye Highwayn kappale, jolla se edusti Montenegroa . Se julkaistiin 4. maaliskuuta 2016. Kappaleen ovat säveltäneet Srđan Sekulović Skansi, Maro Market ja Luka Vojvodić, ja sanoituksen on tehnyt Skansi.


title: The Real Thing (Highwayn kappale)

text: Kappale kilpaili Eurovision laulukilpailun ensimmäisessä semifinaalissa, jossa se sai 60 pistettä, jäi sijalle 13 eikä päässyt finaaliin.


title: Idioluutio

text: Idioluutio () on vuonna 2006 ensi-iltansa saanut yhdysvaltalainen komediallinen tieteiselokuva, jonka on ohjannut Mike Judge. Elokuva kertoo dystopisesta tulevaisuuden yhteiskunnasta, jossa on vallalla konsumerismi ja anti-intellektualismi. Elokuva ei saanut laajaa teatterijulkaisua, mutta siitä on myöhemmin tullut kultti-ilmiö.


title: Idioluutio

text: Vuonna 2016 republikaanisen puolueen esivaalien ollessa käynnissä käsikirjoittaja Etan Cohen sanoi elokuvan olevan pelottavan lähellä vallitsevaa tilannetta.


title: Idioluutio

text: Elokuvassa tavallinen sotilas Joe Bauers valitaan huippusalaiseen hallituksen projektiin. Hänet syväjäädytetään yhdessä prostituoitu Ritan kanssa. Kun he heräävät 500 vuotta myöhemmin he ovat yhtäkkiä radikaalisti tyhmentyneen yhteiskunnan viisaimpia ihmisiä.


title: Idioluutio

text: Tuotantoyhtiö 20th Century Fox julkaisi elokuvan kaksi vuotta sen valmistumisen jälkeen vuonna 2006 suppeasti 130 teatterissa Yhdysvalloissa. Tuotantoyhtiö päätti olla myös esittämättä elokuvaa etukäteen kriitikoille ja siirtää elokuvan nopeasti DVD-markkinoille.


title: Idioluutio

text: Elokuva on saanut kriitikoilta pääosin positiivisen vastaanoton. Rotten Tomatoes -sivuston mukaan 42 arvostelun perusteella laskettuna kriitikoiden arvosteluista 74 prosenttia oli positiivisia ja Metacritic-sivuston keräämä arvosana elokuvalle on 64, joka perustuu kahdeksaan arvosteluun.


title: Idioluutio

text: Elokuvaa on kuitenkin myös kritisoitu eugeniikan hyväksymisestä.


title: Koe-esiintyminen

text: Koe-esiintyminen on tilaisuus, jossa valintaraati etsii teokseen tai rooliin sopivaa esiintyjää. Koe-esiintymisestä käytetään Suomessa myös englanninkielisiä nimiä "audition" (koe-esiintyminen) tai "casting" (roolitustilaisuus).